Dialect of Cornouaille (Kernev “Cornwall”)\nAr laouenan ’noa savet e neizh bar c’harrdi. An daou gozh 'oa aet er-maez. Ar re-he ’faote dezhe kavet un dra bennatek evit magañ ar re vihan, ha leskel ar re-mañ o-unan-penn war-o-lerc’h.\nGoude ur pennadig, an tad laouenan ’oa deut en-dro d’ar gêr.\n– “ Petra zo digouezhet? Piv ’neus graet droug deoc’h, bugale? Tres ar spont zo war-ho-korre! ”\n– “ Mes, ma zad, ur baluc’henn zo bet. Tres spontus ’oa war-e-c’horre! Sellet ’neus ba ho neizh, ha digor-bras e zaoulagad ganto. Spontet ’neus ac’hanomp. ”\n– “ Kompren a ran ”, eme, "an tad laouenan. Da belec’h eo aet? ”\n– “ Mat eo, ” eme ar re-he, “ aet eo kuit dre ahe. ”\n– “ Gortozet ac’hanon ”, eme an tad laouenan, “ me zo ’vont da gerc’hat anezhañ. ’Ret ket biloù, bugale, me zo ’vont da dapet anezhañ. ” Ha nijal kuit war-e-lerc’h, neuhe.\nBar c’horn-tro kentañ, setu heñv tal-deus-tal gant ar leon ha oa o vont gant e hent.\nMes ar louenan 'noa ket aon . Taoler ’ra e bouez war gein ar leon ha komañs ober trouz dezhañ.\n– “ Dam da betra oc’h deut ba ma zi ha spontañ ma bugale? ”\nAr leon ’ra foutre-kaer ha derc’hel da vont war-raok.\nNeuhe ar labousig kalonek 'noa gourdrouzet kreñvoc’h anezhañ. “ ’Peus ket netra d’ober amañ, a lâran deoc’h! Ha ma teufe deoc’h dont en-dro amañ, e klevefec’h trouz. ’Vefen ket kontant da ober nâ ”, emezan en ur zevel unan deus e bavioù, “ mes me ’dorrefe ho kein gant ma fav ken herr ha tra. ”\nGoude bezañ lâret nâ,1 oa aet en-dro d’an neizh.\n– “ Setu aze, bugale. Lâret ’meus e begement dezhañ. ’Zistroio ket mui. ”\n1 nâ = an dra-se


Sant-Malou : "an holl dud a vutun" (butun droll) eme an Albaniad kondaonet\nE brezhoneg, Local, ST-MALO\nGwasoc’h-gwasañ emañ an traoù evit a sell ouzh an trafikañ dramm e Sant-Malou. E karter HLMoù straed ar Poitou da skouer ez eus fuzuilhadegoù ingal etre trafikerien dramm. Nevez zo ez eus bet barnet ha kondaonet un albaniad, 20 vloaz anezhañ, hag en doa savet ur stal gwerzhañ kannab en ul log skalierioù eus straed ar Poitou. Kantadoù ha kantadoù a brenerien a dremene bemdez hervez an amezeien hag o deus pellgomzet d’ar polis a-benn ar fin tro miz here ken fuloret e oant gant an trafikañ. Kavet e oa bet ur sac’had kannab gant ur vaouez e-barzh karrig-bount he babig zoken !\nA-benn ar fin, d’ar 05 a viz mae, e voe kondaonet an albanad yaouank diskred warnañ bezañ e penn an trafik. Hag eñ difourm ha dispont dirak ar barner ! Gallout a ra bout en e aes : a-benn ar fin e voe kondaonet da 5 mizvezh toull-bac’h GANT GOURSEZ. Ne’z aio ket d’ar prizon neuze.\nPa oa bet goulennet gantañ gant prezidant al lez-varn ma oa dindan dalc’h ar c’hannab, hemañ a respontas « n’on ket. Abaoe 10e mintin n’am eus ket butunet da skouer. Gwelet ‘m eus tud 10 pe 12 vloaz o vutunañ. An holl dud a vutun ! »\nBreizh a-vremañ, petra ‘ri !\nTags : dramm, kannab, Sant-Maloù, Trafikañ


glaske - Wikeriadur\nEus klaske gant ur c'hemmadur dre vlotaat (k > g)\ndre vlotaat glaske\ndre c'hwezhañ c'hlaske\nFurm kemmet ar verb klask e trede gour unan an amdremened, en doare-disklêriañ\na) [...] ; Hag a-us d'an nor-borzh e welas kludet an evn a glaske. — (Fañch an Uhel, Kontadennoù ar Bobl/1, Al Liamm, 1984, p. 18.)\nb) [...]; gwelet a reas evned hag a glaske o nez da gousket er brouskoajou, hag e songas ober evelte. — (Erwan ar Moal, Pipi Gonto, Kemper, 1925, p. 127.)\nch) Alan a glaske glaou bev el ludu, a daole warno tammoùigoù skolp, hag a c'hwezhe. — (Jakez Riou, Geotenn ar Werc'hez ha danevelloù all, Al Liamm, 1957, p. 44.)\nc'h) Daoulagad glas-lin ar verc'h a glaske lenn en e re. — (Ronan Huon, Ar Gwennili-mor, Al Liamm niv. 77, Du-Kerzu 1959, p. 411.)\na) Didroidell evel ma veze an dugez yaouank, ne glaske ket kuzhat edo trelatet holl gant gweladenn dic'hortozet « he fried ker ». — (Langleiz, Romant ar Roue Arzhur/levrenn I : Marzhin, Al Liamm, 1975, p. 43.)\nb) Va breur-kaer ne glaske ket dont da gregiñ e penn an treust a vezen o tougen war an dranell. — (Aleksandr Soljenitsyn, lakaet e brezhoneg gant Ernest ar Barzhig, Ti Vatriona, Al Liamm, 1976, p. 35.)\na) Tad ar plac'h he c'hare hag al lezvamm trubardez na glaske nemet an tu d'ober dezhañ he c'hazout ivez. — (Fañch an Uhel, Kontadennoù ar Bobl/3, Al Liamm, 1988, p. 99.)\nAdtapet diwar « https://br.wiktionary.org/w/index.php?title=glaske&oldid=263693 »\nKemmoù diwezhañ degaset d'ar bajenn-mañ d'an 21 Meu 2018, da 12:54.


Nürnberg a zo ur gêr e Bro-Alamagn, e Bavaria. 505 664 a dud a oa o vevañ e kêr e 2010, ha 3,5 milion e takad ar veurgêr, ar pezh a ra anezhi ar pevarzekvet brasañ kêr en Alamagn. Brasañ kêr Frankonia eo.\nEn istor an XXvet kantved eo brudet Prosez Nürnberg ma oa bet barnet pennoù bras an Trede Reich gant ar Re Gevredet.\nAdtapet diwar « https://br.wikipedia.org/w/index.php?title=Nürnberg&oldid=1741922 »\nKemmoù diwezhañ degaset d'ar bajenn-mañ d'an 6 Meu 2017, da 08:51.


Knut II Danmark - Wikipedia\nKnut II Danmark\nUr pennad Knut II zo ivez.\nKnut II, pe Knut Veur, Knud den Store e daneg, Knútr inn ríki e norseg, marvet e 1035, a oa roue Danmark, roue Norge ha roue Bro-Saoz ha darnoù eus Sveden (war-dro 994-1035). Brudet e oa da vezañ ur roue fur, petra bennak ma 'z eus bet savet mojennoù diwar e benn maz konter e krede en devoa galloudoù dreistnaturel.\nMab e oa da Sweyn Forkbeard, roue Danmark, dre se e oa Knut Sweynsson, pe Sveinsson, anv e vab. Mamm Knut a oa merc'h da gentañ dug ar Polans, Mieszko Iañ, ha marteze e oa Świętosława hec'h anv (hervez Sigrid Storråda) .\nPriñs eus Danmark e oa pa dapas kurunenn Bro-Saoz e 1016. E 1018 e tegouezhas kurunenn Danmark gantañ hag unaniñ a reas an div gurunenn. E 1028 e c'houlennas kurunenn Norge e Trondheim. Kêr Sigtuna e Sveden a oa dalc'het gantañ ivez, diouzh ar pezhioù moneiz ma en diskouezer gant an anv a roue.\nIn 1031 e plegas Malcolm II, roue Bro-Saoz, dezhañ ivez.\nAdtapet diwar « https://br.wikipedia.org/w/index.php?title=Knut_II_Danmark&oldid=1955719 »\nKemmoù diwezhañ degaset d'ar bajenn-mañ d'an 15 C'hwe 2022, da 09:52.


Brezel Korea - Wikipedia\nRannadur al ledenez[kemmañ | kemmañ ar vammenn]\nDa geñver Kendalc'h Yalta e voe divizet gant ar Re Gevredet e tisklêrfe an URSS brezel da Japan tri miz war-lerc’h kodianidigezh Alamagn hag en em zaskorfe ar bagadoù japanat lec’hiet a-us d’an 38vet ledenn d’ar Sovieded; ar pezh a dalveze e spered ar re-mañ diwezhañ edo an takadoù-se dindan o beli pe o levezon a-c'hwael. Hogen, nag ar Sovieded, nag an Amerikaned, nag ar Goreaned kent a-se, ne soñje dezhe e vefe da viken ar rannadur de facto-se.\nD'an 8 a viz Eost e tisklerias URSS brezel ouzh Japan. D'an 9 e teuas ar Soviediz tre e Korea. D'ar 6 a viz Gwengolo e voue krouet ur Republik demokratel berr-bad e Seoul gant ar strolladoù politikel eus an tu-kleiz (ar brasañ niver enne gant ar gomunourion), bet oberiant en harzherezh a-enep da Japaniz.\nMonet a rae avat an traoù war drenkaat etre an daou vloc’had (soviedel ha kornôgat) ha divizet gant an ABU aozañ dilennadegoù er vro en he fezh evit kaout un diskoulm. Hogen, ne voent ket degemeret gant an URSS hag ar gomunourion ha ne voe bet anezhe nemet e Su ar vro (dindan gouzalc’herezh an arme amerikan). D’o heul e voe bonnet Republik Korea, dezhi Seoul da gêrbenn. Ar gomunourion a aozas-int dilennadegoù arall e hanternoz al ledenez (dindan gouzalc’herezh an Arme Ruz) ha, dre guzh, e Su ar vro. Disklêriet e voe Republik Poblel ha Demokratel Korea. Evel Republik Korea e lavare derc’houezañ Korea en he fezh.\nPennden Norzhkorea a oa Kim Il-sung, sekretour meur Strollad Labourerion Korea (cf. Juche) hag ez-stourmer enepjapanat (adalek 1930) bet stummet en URSS etre 1941 ha 1945. Syngman Rhee, ur politikour enepkomunour a rene war Sukorea.\nKalz kreñvoc’h e oa an arme norzhkorean, harpet mat gant an URSS, ha gwanoc’h e teuas Sukorea da vout abaoe dilec’h ar bagadoù amerikan (etre miz Du 1948 ha miz Mezheven 1949). Diaes eo soñjal e voe ar Sukoreaned kiriek da zigeriñ brezel (pas en un doare eeun a-c’hwael). Hervez lod ag an istorourion ec’h ergeinas Stalin raktresoù aloubiñ Kim Il-Sung e miz Ebrel 1950 dre ma soñje dezhañ ne faotfe ket d’an Amerikaned brezeliñ evit Korea (ha dreist-holl dre ma n’o doa ket mui a soudarded war an dachenn). Lavaret a reas Kim Il-sung da Stalin ne badfe ket an argadenn (dindan tri devezh) dre mard en em savfe komunourion Sukorea evit rein harp d’an arme poblel norzhkorean ha ma n’o defe ket bet an Amerikaned amzer a-walc’h da emellout.\nDibunadur[kemmañ | kemmañ ar vammenn]\nAn argadenn norzhkorean[kemmañ | kemmañ ar vammenn]\nD’ar 25 a viz Mezheven 1950 e treuzas an arme boblel an 38vet ledenn hag ez eas war-du aodoù ar Su o tamalliñ da Sukorea bout klasket tagañ Norzhkorea. Kiladegañ a reas arme Korea ar Su betek porzh Busan e gevred ar vro. Seoul a voe kemeret d’an 28. Ne chome d’an arme sukorean (ha d’ar soudarded amerikan) nemet un takad dister er gevred (Sankenn Busan).\nGwall souezhet e voe riezoù ar C’hornôg gant an dagadenn norzhkorean.\nEnebargad sukorean ha broadunanat[kemmañ | kemmañ ar vammenn]\nGant an disentezioù kemeret e Kuzul surentez ar Broadoù Unanet e voe kondaonet Norzhkorea ha fiziet e Stadoù-Unanet Amerika gourc’hemennerezh un nerzh milourel etrebroadel, 16 bro ennañ, evit skoazellañ Republik Korea.\nGober a reas e soñj ar jeneral Douglas MacArthur, penngomandant an arme vroadunanat, da lakaat loc’h en un enebargad. D’ar 15 a viz Gwengolo 1950 e tilestras ar Marines amerikan en Incheon, ur porzh a zo e 50 km diouzh Seoul (Emgann Incheon), hep gortoz ar braz ag an nerzhioù etrebroadel, hag e voe adkemeret Seoul d’ar 26.\nD’ar 7 a viz Here e treuzas nerzhioù an ABU d’o zro an 38vet ledenn hag unvezioù stourm zo a dizhas ar stêr Yalu a vevenn Sina ha Norzhkorea.\nEmelladenn vilourel ar “youlidi” sinat[kemmañ | kemmañ ar vammenn]\nGant aon da goll ur vro amezek komunour e savas Sina un arme a youlidi evit talañ douzh an nerzhioù kornôgat ha sukorean. 54 rannlu sinat, gant 270 000 den enne, a dreuzas ar Yalu (IVe Lu Poblel). Ha d’ar 26 a vi Du ec’h emellas ouzhpenn un hanter milion a soudarded an Arme Boblel Dieubiñ (an Arme Ruz sinat) harpet gant an aerlu soviedel. Dav e voe d’ar soudarded kornôgat ha d’an drevourion norzhkorean a glaske tec’hel diouzh ar gomunouriezh treuziñ an 38vet ledenn en-dro. Adaloubet e voe Seoul d’ar 4 a viz Genver 1951.\nDistro d’ar statu quo ante bellum[kemmañ | kemmañ ar vammenn]\nKinnig a reas en aner MacArthur e vefe taget Manchouria gant bombezennoù nukleel evit adkempouezañ ar blegenn vilourel. Adkemeret e voe Seoul d’ar 14 a viz Meurzh 1951. Kaset e voe war-giz en tu arall ag an 38vet ledenn an nerzhioù norzhkorean-ha-sinat ha tamm-ha-tamm e stabilas an talbenn war an harzoù a-vremañ (tost d’an 38vet ledenn).\nAn arsav-brezel[kemmañ | kemmañ ar vammenn]\nNeoazh, n’eo nemet d’ar 27 a viz Gouere 1953, goude marv Stalin, ma voe sinet an arsav-brezel etre ar vellourion e Panmunjeom ur gêriadenn war an “DMZ” (Tachad divilourekaet etre an div Stad).\nBrezel Korea a voe kiriek d’ur milion a dud varv gouez da vroioù ar c’hornôg ha da zaou milion anezhe hervez an Norzhkoreaned.\nAdtapet diwar « https://br.wikipedia.org/w/index.php?title=Brezel_Korea&oldid=1879617 »\nKemmoù diwezhañ degaset d'ar bajenn-mañ d'an 25 Mez 2020, da 12:03.


Gwarezva bevgelc'h Mor an Hirwazh - Ober - Parc naturel régional d'Armorique\nKempenn an dremmvroioù ha merañ ar metoù naturel war inizi an Hirwazh\nVous êtes dans : Accueil >\tOber >\tGwarezva bevgelc'h Mor an Hirwazh\nAr gwarezva a zo ennañ peder c'humun, 1 324 annezad war 99 149 kantar a c'horread.\nLec'hiennoù da welet >\nCPoelgor Frañs ar programm MAB\nPark natur mor an Hirwazh\nLec'hienn bevliesseurted ar gwarezvaoù bevgelc'h Frañs\nBetek 2012 eo bet kenurzhiet ar gwarezva gant Park Arvorig. Palioù ar Park e-keñver mirerezh an tiriad ha talvoudekaat ar glad a glot gant palioù gwarezvaoù ar bevgelc'h hag heñchadurioù ar MAB (Man and Biosphere)\nE 2012 eo bet divizet gant an Unesco kenderc'hel gant gwarezva bevgelc'h Mor an Hirwazh evit an 10 vloaz o tont. Brasaet eo bet betek kaout enez Sun, ouzhpenn Eusa ha Molenez.\nGwarezva Bevgelc'h mor an Hirwazh a 'n em astenn war inizi an Hirwazh ha war vor.\nHiviziken e vez kenurzhiet Gwarezva inizi ha mor an Hirwazh (anv nevez ar gwarezva) gant Park naturel rannvro Arvorig asambles gant Park naturel mor an Hirwazh.\nDerc'hel annezidi a-hed ar bloaz, diorren obererezhioù labour a c'hell padus ha doujus ouzh ar metoù , gwareziñ an ekosistemoù ha treuskas ar gladoù a zo palioù diazez ar gwarezva nevez hag e vez kaset en-dro oberioù e tachennoù labour-mañ :\nkempenn en-dro metoù aroueziel an inizi\nbroudañ an touristerezh o toujañ ouzh an endro\ntalvoudekaat ar pezh 'vez produet er vro\nLiesseuert ha pinvidik-kenañ eo ar glad ennañ hag ennañ ivez dremmvroioù aroueziel deus an aod.\nBevliesseurted inizi Eusa, Molenez ha Sun a zo pinvidik ha dibar. Lod deus an annezoù war an aod a zo bet diskleriet a "laz kumuniezhel" ha spesadoù loened ha plant 'zo a vez kavet war an inizi o deus kalz a dalvoudegezh glad : skoul-korz, devedig bruched ruz, kavan beg ruz, isoet dreinek, ofioglos ar Portugal. Bevliesseurted plant ha loened ar mor a zo ivez pinvidik kenañ. Delfined meur, reuniged gris o deus o annez e enezeg Molenez.\nAn dremmvroioù war zouar ha war vor savet diwar inizi, enezenigoù, kerreg. Ar metoù mor-se a gaver enno pe warno roudoù deus ar metoù naturel (loened ha plant) met ivez deus labour mab-den aroueziel deus ar vuhez war an inizi, mogerioù mein, gwaskedoù deñved, fornioù tali, tourioù-tan.\nReneveziñ label ar gwarezva\nKempenn an dremmvroioù ha merañ ar metoù naturel war inizi an Hirwazh.\nProgramm Man and Biosphère (MAB)\nAr programm a dalvez "mab-den ha bevgelc'h" a ginnig ur programm enklaskoù hag oberoù liesdiskiblezhioù gant ar pal derc'hel ur c'hempouez etre obererezhioù an dud hag o endro.\nLoc'het e 1971, ar program MAB a zo e gefridi pennañ klask stourmañ a-enep digresk ar vevliesseurted dre diskoulmoù ekologel, sokial hag ekonomikel. Gwarezvaoù ar bevgelc'h a zo un tammig e pep lec'h war ar bed a-bezh. Ar rouedad-se a vez implijet evit eskemm gouiziegezhoù, enklaskoù, ensellerezh, deskadurezh, stummadur koulz ha sikour evit kemer divizoù asambles.


Alan Dumoulin - Wikipedia\nAlan Dumoulin (1748-1811), genidik eus Lañveog, a oa ur beleg breizhat, ha person an Erge-Vras. Skrivet en deus ur yezhadur eus ar brezhoneg e latin, hag un Hent ar Barados.\nDa vare an Dispac'h Gall ez eas d'an harlu da Braha, e Bohemia.\nE 1804 e tistroas da Vreizh, ma voe anvet e parrez Kraozon.\nE 1806 e voe anvet da vikel-vras ha person en iliz-veur kêr Gemper,ma varvas seizh vloaz goude.\nEn e yezhadur skrivet e latin e skrivas :\nHervezañ e oa bet lavaret ar frazenn vrezhonek da Gaesar, ha meneget e levr ar brezelour roman.\nBrudet eo bet Alan Dumoulin goude ar frazenn-se, dispaket evel-hen : Terribiles sunt Britones quando dicunt "Torr e benn" ! , lavaret dre fent a-wechoù.\nGrammatica latino-Celtica doctis acscientiarum appetentibus viris composita - ab Alano Dumoulin presbyterio, Encomii regni Bohemioe authore - Pragae Bohemorum - anv reparato e salutis 1800, in 8°, Praha, 1800.\nHent ar Barados, embannet e 1805, adembannet e 1821 hag e 1834 e Kemper.\n↑ Pennad diwar e benn e Le Grand Terrier.\n↑ Diwar-benn e yezhadur\nAdtapet diwar « https://br.wikipedia.org/w/index.php?title=Alan_Dumoulin&oldid=1843715 »\nDernière modification le 17 Eos 2019, à 17:19\nKemmoù diwezhañ degaset d'ar bajenn-mañ d'an 17 Eos 2019, da 17:19.


Dagobert III - Wikipedia\nDagobert III (699 - 715) a oa roue ar Franked adalek e 12 vloaz (e 711) betek 715. Mab e oa da Childebert III (pe Childebert IV), eus tiernelezh ar Verovingidi, ha da Edonne.\nRoue Aostrazia ha Neustria - a oa unanet abaoe trec'h Pepin Herstal e Tertry e 687 - ha rouantelezh Bourgogn e voe goude marv e dad e 711.\nEtre daouarn maer ar palez, Pepin Herstal, edo ar galloud gwir en Aostrazia avat, pa oa re yaouank da ren. E Neustria e oa Grimoald, mab yaouankañ Pepin, an hini a oa maer ar palez. Lazhet e voe Grimoald gant un emsavad frizat.\nGoude-se e varvas Pepin. E intañvez Plektrud a gemeras ar galloud neuze, o ren ar rouantelezh war un dro en anv Dagobert hag e hini maer ar palez Tepot, pa oant re yaouank o-daou.\nNeuze en em savas Franked Neustria, ha faezhet e voe arme Aostrazia ha Tepot gante. Ur maer ar palez nevez, Ragenfrid, a voe anvet e Neustria. En em glevout a reas gant Radbold, dug Frizia, hag aloubiñ a reas Aostrazia. Mervel a reas Dagobert da 16 vloaz en 715.\nAdtapet diwar « https://br.wikipedia.org/w/index.php?title=Dagobert_III&oldid=1946645 »\nKemmoù diwezhañ degaset d'ar bajenn-mañ d'an 14 C'hwe 2022, da 07:38.


Magon Iañ - Wikipedia\n(Adkaset eus Mago Iañ)\nEvit tud Sant-Malo, klask Magon de Saint-Hélier.\nMagon, jeneral kartadat, a voe roue Kartada entre 550 kent JK ha 530. Eñ an hini a voe diazezer galloud hec'h arme. Gantañ e voe aozet en un doare efedus. Diazezañ a reas ivez lignez ar Vagoned. E-pad e ren eo e teuas Kartada da vout trevadenn greñvañ ar Fenikianed ha galloud bras kornôg ar Mor Kreizdouar. . Chom a reas stag ouzh Tir, kêrbenn ar Fenikianed, met ober a rae evel pa vije dizalc'h e gwirionez.\nUnan eus e oberoù politikel a voe un emglev gant an Etrusked a-enep ar C'hresianed, deuet eus ar reter. Padout a raio an emglev ken na voe distroadet ar rouaned etrusk gant Republik Roma. Oberiant e voe ivez e Sikilia, ha dimeziñ a reas d'ur vaouez a Sirakusa.\nE 546 kent JK edo ar Fenikianed o tec'hel rak aloubadeg ar Bersed, ha dont a rejont da ziazezañ trevadenn Aleria en Korsika. Trevadennet eo an enezenn gant ar C'hresianed abaoe 562 kent JK. Kenwerzhañ a raent gant Kartada hag an Etrusked. Entre 540 ha 535 e voe emglev etre Kartada hag an Etrusked da deurel ar C'hresianed er-maez eus Korsika, goude emgann Aleria. Chom a reas an Etrusked en enezenn, ha gant Kartada ez eas Sardinia, prest da ziarbenniñ ar C'hresianed a garje tostaat. Gant se e voe torret d'al lanv gresian war-zu ar c'hornôg.\nGoude-se e tarzhas ur brezel all a-enep tud Massalia. Meur a wech e voe faezhet Kartada, met mirout a reas trevadennoù fenikian Hispania ha serriñ strizh-mor Gibraltar ouzh listri hellazat. Miret e voe gant Hellaziz o zrevadennoù en hanternoz da Cabo de la Nao, met berzhet e oa ar c'hreisteiz outo.\n↑ Historia de Túnez\nAdtapet diwar « https://br.wikipedia.org/w/index.php?title=Magon_Iañ&oldid=1927575 »\nDernière modification le 2 Gen 2022, à 17:31\nKemmoù diwezhañ degaset d'ar bajenn-mañ d'an 2 Gen 2022, da 17:31.


mallozh - Wikeriadur\nDa geñveriañ gant ar gerioù melltith en kembraeg, molleth(yans) en kerneveureg, mallacht en iwerzhoneg.\nmallozh gourel pe benel , liester mallozhioù\nAr mallozh, pe ar vallozh, zo ur stad a walleur didrec'hus taolet gant un doue pe ur galloud dreistnaturel bennak, hini ur beleg pe ur sorser a-wechoù, da zegas droukchañs pe wallblanedenn d'un den pe ur strollad tud, a-wechoù evel kastiz. Taolet e vez ar mallozh gant un estlammadenn pe ur bedenn, gant huderezh pe strobinellerezh.\nMallozh an doue\nMallozh ma doue\n- Skourjez d'ar c'hezeg, mallozh ruz ! a c'harm Lan ar C'hor. — (Jakez Riou, Geotenn ar Werc'hez ha danevelloù all, Al Liamm, 1957, p. 35.)\nMallozh da unan bennak .\nHa mallozh ruz d'ar C'hallaoued, Barzaz Breiz\nHa malloz d'an hini a grede enebi. — (Tad Medar, Diwar c'hoarzin..., Ar Vuhez Kristen, Rosko, 1945, p. 16.)\nMallozh din ma-unan, pa'z on bet gay a-walc'h\nDa heuilh c'hoantegezhioù ma c'halon ken diwalc'h. — (An Tremener, Mouezhioù ar vered, 1898, e-barzh An Tremener, An Tour Tan, 1995, p. 37.)\nMallozh war unan bennak .\nMil mallozh warnout, — (Fañch an Uhel, Kontadennoù ar Bobl/1, Al Liamm, 1984, p. 80.)— (Fañch an Uhel, Kontadennoù ar Bobl/2, Al Liamm, 1985, p. 22.), — (Fañch an Uhel, Kontadennoù ar Bobl/2, Al Liamm, 1985, p. 230.)\nMa mallozh warnout, Peronig, — (Fañch an Uhel, Kontadennoù ar Bobl/3, Al Liamm, 1988, p. 47.)\nMa mallozh ra vo warnout, — (Fañch an Uhel, Kontadennoù ar Bobl/1, Al Liamm, 1984, p. 139.)\nMil mallozh warne o-daou, — (Fañch an Uhel, Kontadennoù ar Bobl/1, Al Liamm, 1984, p. 86.)\ngalleg : malédiction (fr) ; juron (fr) , blasphème (fr)\nkembraeg : melltith (cy)\nkerneveureg : mollethyans (kw)\nsaozneg : curse (en) ; blasphemy (en)\n↑ Ger gourel hervez Geriadur Hemon 1993, benel hervez Geriadur Istorel ar Brezhoneg ha Geriadur Hemon-Huon 2005, gourel pe benel hervez Geriadur brezhoneg An Here.\nAdtapet diwar « https://br.wiktionary.org/w/index.php?title=mallozh&oldid=278712 »\nKemmoù diwezhañ degaset d'ar bajenn-mañ d'an 15 Gwe 2018, da 09:28.


Journal de Renaud Camus, samedi 13 avril 2013\ncréée le lundi 15 avril 2013, 19 h 53Dourdan, samedi 13 avril 2013, onze heures et demie du soir. Le seul inconvénient des congrès politiques c’est qu’on mange beaucoup trop. Ah, non, il y en ~~ ~~~ ~~~~~~ : ~~~ ~~~~~ ~~~~ ~~~~~~~~, ~~~~ ~~~~~ ~~~~~~~~~ ~~~~~~ ~~~~~ ~~~~~~~ ~~~ deux coups de ~~~~~~~~~~~ ~~~ ~~~~~ ~~~~~~~~~ ~~~ ~~~~~~~ ~~~~~~~~~, ~~~~~~~~ ~~~~~~~’~~~ ~~~~~~~~~ ~~~~~ ~~~~~~~~~~~ ~~~~~ ~~~~~~ ~~~ ~~~~~ ~~~~~~~. ~~~ ~~~~~~~~~~~ ~~~ “~~~~~~~” ~~~ ~~~~~~~ ~~’~~~~~~~~~~ ~~~~~ ~~~~ ~~~~~~~~~~~~ alarmantes, dans notre société.\nEn ~~~~~~~~ (~~~~~ ~~~~ ~~~~~~~~~), ~~~~ ~~~~~~~~ ~~~~~~~~~~~ ~~~~ ~~~~ ~~~~~-~~~~~~~ ~~~~ ~~~~~ ~~~~~~~~~~~~~ ~~~~~~ ~~ ~~~~~ ~~~~~~~~~~~ ; ~~~~~ ~~~~~ ~~~~~~~~~~ ~~~~~~~~~ ~~~~~~, ~~~~~~~~~~, ~~~~ ~~~ ~~~~~~ principal, si ce ~~’~~~~ ~~~~~~~, ~~~ ~~~ ~~~~~~~~~~~~~ ~~~’~~~~ ~~~~~~~~~~ ~~ ~~~~~ ~~~~ ~~~ ~~~~~~ ~~~~~~~~~, ~~’~~~~ ~~~’~~~~ ~~~~~~~ ~~~ ~~~~~ ~~~~ ~~~~~~~~~~ ~~~~~~~~ ~~~~~~~~~~~~ ~~~~~ ~~’~~~~~~~, ~~~ ~~~~~~ ~~~~~~~, de leurs vues ~~~~ ~~~ ~~~~~~~~, ~~~ ~~~~~~ ~~~~~~ ~~~~~~~~~~~ ~~~ ~~~ ~~~~~~ ~~~~~~~~~ ~~~~~ ~~~ ~~~~~~~~~~ ~~~ ~~~ ~~~~~~~, ~~~ ~~~~~~~~ ~~~~~~ ~~~~~~~~~. ~~~ ~~~ ~~~~~ ~~~~ ~~~ ~~~~~ le monde est ~~~~~~~~~~ ~~~ ~~~~~~ ~~ ~~~~~~ ~~~~~~~~~ ~~~ ~~~ ~~~~~~~~ ~~~~~~ ~~~ ~~~~ ~~’~~~~~~~ ~~~~~~~~~~~~~~~~~, ~~~~~ ~~~ ~~ ~~ ~~~~ ~~~~~~~~ ~~~ ~~~ ~~~ ~~~~~ ~~~~~ ~~~ ~~~ tourner – je ~~~ ~~~~~~~~ ~~ ~~~~~~ ~~~~ ~~’~~~ ~~~ ~~~~ ~~~~~ ~~~ ~~~~~~ ~~~ pof, ~~’~~~~ ~~~~~ ~~~~~~~ ~~~~~ ~~~ ~~~~~~~~~ ~~~~~ ~~~ ~~~~~~~~, ~~~~ ~~~~~~~~~~ ~~~~ ~~~~~ ~~~ souriant aux anges, ~~’~~~~ ~~~ ~~~ ~~~~~~~ ~~ ~~~~~ moins.\nÀ ~~~~~ ~~~~~, ~~’~~~~ ~~~~~ ~~’~~~~~ ~~~~~~~~~~~~~~, ~~~ ~~~~~~ ~~~ ~~~~~~~~~~, ~~~ ~~’~~~~ ~~~~~ ~~~ ~~~~. ~~~ ~~~~~ ~~~~~~~~~~ ~~~~~~~ ~~~~ allocution. Mais Coûteaux, ~~~~ ~~~ ~~~~~~~ ~~’~~~ ~~~~~~~~ ~~~~~~~ ~~~ ~~~~~~~~~~~, ~~’~~ ~~~~~~~~ ~~~~~~ ~~~ ~~~~~~ ~~~~ ~~~~~~~ ~~~ ~~~~ ~~’~~~~~~-~~~~~, ~~~~~~~~’~~~~, ~~~ ~~’~~~ ~~~~~~~~~~ ~~~~ ~~~~~~ ~~~ ~~~~~~~~~ — d’improviser, en somme, ~~~ ~~~~ ~~’~~~~ ~~~~ ~~~~~~~~~~~~ ~~~~ ~~~~~. ~~~~~ ~~~ ~~~ ~~~~~~~ ~~~ ~~’~~~ ~~~~~ ~~~~ ~~~~~ ~~~~ tiré.\nMarine ~~~ ~~~~ ~~ ~~~~~ ~~~~ ~~~~~~~~~~~ ~~~~~~~~~~~, ~~~~~~ ~~~~~~ le dîner. Elle ~~~~~~~ ~~~~~~~~ ~~~~~~~~~~~ ~~~ ~~~~~~~, ~~~ ~~~~ ~~~ ~~~~~ ~~~ ~~~~~ ~~~~~~~~ ~~~~ ~~~ ~~’~~~~~~ ~~~~~~ ~~~~ ~~~~~ ~~~ ~~~~~~ ~~~~~ ~~’~~~~~~~~~~~~~~ ~~~~~~~~, ~~~ materne. ~~~ ~~~~~~ été question qu’elle ~~~~~~~~~~ ~~~~~~ ~~~~~~, ~~~~~ ~~~~~~ ~~~~~~~~~ ~~~~~~. ~~~~~~~~~ ~~~~~~~~ ~~’~~~~~ ~~~ ~~~~~-~~~~~~~~~, ~~~~~ ~~’~~~~~~ ~~~~ ~~~~~~~ ~~~~~ ~~~ ~~~~~~~~~ ~~~ ~~~~~~~~~~~~~~ ~~~~~ ~~~~~~~ ~~~~~~~~~~~~~ ~~~ ~~~~~~~ ~~~~~~~ de guerre, conquises ~~~~~~~~~~ ~~~~ ~~’~~~~. ~~~ ~~ ~~~~~~~ ~~~ ~~~ ~~~~~~~~ ~~~ ~~~~~~, ~~~~~ ~~~~~~~~~ ~~~~ ~~~ ~~~~~~~ ~~~~~~ ~~~~~~ ~~~~~~~~~~ ~~~ ~~~~~~~~~~ ~~~~~~~~, ~~~~~ ~~~~~~, ~~~ ~~~’~~~ ~~~~ mieux valu pour ~~~~~ ~~~’~~~~~ ~~~~~~~~~ ~~~~~ ~~~~, ~~~ ~~~~~ ~~~ ~~’~~~~~~ ~~~~ ~~~~~~~~~~. ~~~~~ ~~’~~~~ ~~~~~~~~ ~~~~~~~ ~~~~~~~~ ~~ ~~~~ ~~~~~~~~, ~~~~~, ~~’~~~~~~~~~, ~~~~~ ~~~ ~~~~~~~ ~~~~ ~~~~~ ~~~~ cela à une ~~~~~~~~~~~~~ ~~~~~~ ~~~~~, ~~~ ~~~ ~~~ ~~~~~~~~~~ — ~~~~-~~~~~ ~~~ ~~~ ~~~~~~~ ~~~~~ ~~~~~~~~~. ~~~~ ~~~ ~~~~~ ~~~~~, ~~~ ~~~~~~~ ~~~~~~ ~~~~~~ ~~~ ~~~~~~ ~~~~~ ~~~~ ~~~~~~~~~ un moment d’échange. ~~’~~~ ~~~~~ ~~~~ ~~~ ~~’~~~~~~ ~~~~~~ ~~~~~~~~~ ~~ ~~~ dignité.\nAh ~~~~, ~~~ ~~~~~~~~~ ~~~~~~~~ ~~~~~ ~~~~ ~~~ VIIe ~~~~~~~~~~~~~~~ ~~~ ~~~~~~, ~~~~~~ ~~~~~ ~~~~~ ~~~~ ~~~~~~~~~~~~. ~~~ dit en avoir ~~~~~~ ~~ ~~~~ ~~~ ~~~~~~~~~~~, ~~~~~ ~~~’~~~~~ ~~’~~ ~~~~ ~~~~~~. ~~~~~ ~~~ ~~~~~~~ ~~~~ ~~~ ~~~~~ ~~’~~~~~~~~~~~ ~~ ~~~~, ~~~~~-~~~~~ ~~-~~-~~~~~ ~~~~~ ~~~~ ~~~~~~~~~ ~~~~~~~ ~~~~. ~~~ mon côté je ~~’~~~ ~~~ ~~~~~ ~~’~~~~ ~~~ ~~~~~, ~~~~~~~~~~~-~~~. ~~’~~~~~~~ ~~~~~ ~~~~ ~~~~~ ~~~~~~~~~ ~~ ~~’~~~~~~~~ ~~~ ~~~~ ~~~ ~~~~~~ ~~~~~~~ ~~~ ~~’~~~~~~~~~~~ ~~ ~~~~ ~~~~~~~~, ~~~~~ ~~~ ~~~ suis pas tenté ~~~ ~~~~~~ ~~~ ~~~~~~ ~~~ ~~~ ~~~~~~ ~~~ ~~’~~~~ ~~~~ ~~~~ ~~~~~ ~~~~~~~~~~ ~~~~ ~~~~~~ ~~~~~~~ ~~~ ~~~~~ ~~~~ ~~~~~ ~~~~~~~~~ ~~~ ~~~~~~~.


Evelyn De Morgan - Wikipedia\nEvelyn ha William de Morgan\nEvelyn De Morgan (bet ganet Evelyn Pickering, 30 a viz Eost 1855 – 2 a viz Mae 1919 e Londrez) a oa ul livourez rakrafaelour saoz.\nEvelyn de Morgan a voe ganet en ur familh eus ar renkad etre uhel : he zad, Percival Pickering e anv, a oa grefier e Pontefract (West Yorkshire), hag he mamm, Anna Maria Wilhelmina Spencer Stanhope, a oa c'hoar d'an arzour John Roddam Spencer Stanhope hag a oa eus familh Thomas Coke, kont Leicester.\nEvelyn a heulias kentelioù tresañ adalek an oad a 15 vloaz. Dont a reas da gendrec'hiñ he zud da enskrivañ anezhi en ur skol-arzoù, hag adalek 1873 edo o studiañ er Slade School of Art.\nLevezonet e voe kalz gant hec'h eontr, John Roddam Spencer Stanhope e anv, hag e zaremprediñ a reas kalz p'edo-eñ o chom e Firenze. Dre forzh mont da Italia e voe dennet gant labour livourien an Azginivelezh evel Botticelli.\nDimeziñ a reas gant ar priour William De Morgan e 1887. E Londrez e vevjont betek marv William e 1917. Daou vloaz goude e varvas-hi. Douaret e voe e Brookwood Cemetery, e-kichen Woking, er Surrey.\nTobias and the Angel - Tobias hag an Ael (1875)\nAriadne in Naxos (1877) - Ariadne e Naksos - Gwelout\nDeianera (e-tro 1878) Gwelout\nNight & Sleep (1878) Gwelout\nThe Kingdom of Heaven Suffereth Violence (1878)\nGoddess of Blossoms & Flowers (1880) Gwelout\nThe Cristian Martyr -Ar Merzher kristen (1880)\nThe Angel of Death (1881)\nSalutation or The Visitation (1883)\nLove's Passing (1883-84) Gwelout\nDryad (1884-85) Gwelout\nHope in a Prison of Despair (1887) Gwelout\nLove, the Misleader (1889)\nLife and Thought Emerging from the Tomb (1893)\nThe Undiscovered Country / City of Light (1894)\nEarthbound (1897) Gwelout\nHelen of Troy (1898) Gwelout\nThe Storm Spirits (1900) Gwelout\nThe Love Potion (1903)\tGwelout\nQueen Eleanor & Fair Rosamund (1905) Gwelout\nThe Hour-Glass (1905) Gwelout\nDeath of a Butterfly - Marv ur Valafenn (c. 1905–10)\nSleeping Earth and Walking Moon (1905-10)\nDemeter Mourning for Persephone (1906) -Demeter o ouelañ da Bersefona\nOur Lady of Peace -Itron Varia ar Peoc'h (1907)\nPort after Stormy Seas (1907)\tGwelout\nThe Prisoner (1907) Gwelout\nThe Worship of Mammon (1909) Gwelout\nDaughters of the Mist (c.1910)\nDeath of the Dragon - Marv an Aerouant (1914)\nThe Mourners (c. 1915)\nThe Red Cross (1918) Gwelout\nThe Gilded Cage (1919) Gwelout\n"Demeter o ouelañ da Bersefone"\n"Spi en ur vac'h a zic'hoanag "\nThe Crown of Glory - "Kurunenn ar Gloar"\nBez Evelyn & William De Morgan\n↑ Un daolenn damheñvel ha heñvelanvet zo bet sinet gant E. De Morgan ha deiziadet e 1878, hervez Christopher Newall @ Error on call to Template:cite web: Parameters url and title must be specified. Kavet : 30 Meurzh 2022. .\nAdtapet diwar « https://br.wikipedia.org/w/index.php?title=Evelyn_De_Morgan&oldid=1983195 »\nKemmoù diwezhañ degaset d'ar bajenn-mañ d'an 30 Meu 2022, da 20:01.


Llandecwyn - Wikipedia\nLlandecwyn zo ur geriadennig hag ur barrez eus Kembre, e kontelezh Gwynedd. E kumuniezh Talsarnau emañ.\nEmañ Llandecwyn e gwalarn korn-bro Ardudwy, war lez ar stêr Dwyryd. En em astenn a ra ar barrez eus ar mor betek torgennoù ar Rhinogydd.\nEr Grennamzer e oa e kombod Ardudwy Uwch Artro. Hervez ar richenn e oa bet savet ur peniti eno gant sant Tecwyn er VIvet kantved. An iliz a weler bremañ a voe savet e 1879, met araozi e oa un iliz eus ar Grennamzer eno. Eus an iliz e weler aber an Dwyryd, ar mor ha Portmeirion. Strewet eo tiez Llandecwyn war ar maez en-dro dezhi. Tremen a ra Hent-houarn Arvor Kembre dre Llandecwyn.\nAdtapet diwar « https://br.wikipedia.org/w/index.php?title=Llandecwyn&oldid=1770746 »\nKemmoù diwezhañ degaset d'ar bajenn-mañ d'an 24 Gwe 2017, da 10:57.


Uma Karuna Thurman, ganet d'an 29 a viz Ebrel 1970 e Boston, zo un aktourez ha top model stadunanat.\nUma Thurman e Cannes e 2014\nC'hoariet he deus e filmoù lies, eus filmoù romantel betek filmoù fent, dramaoù ha filmoù skiant-faltazi. Goude bezañ bet gwelet e miz Kerzu 1985 ha Mae 1986 war golo ar gelaouenn Vogue e Bro-Saoz e oa bet Thurman o c'hoari er film Dangerous Liaisons (1988). Dont a reas da vezañ brudet mat dre ar bed a-bezh evit he roll er film Pulp Fiction (1994).\nKinniget e voe he anv evit un Academy Award, ur BAFTA Award, hag ur Golden Globe Award evit "Best Supporting Actress". Lakaet e vez war-raok alies evel awenerez Quentin Tarantino, labouret he devoa gantañ ivez evit ar filmoù Kill Bill (2003–2004), a lakaas he anv c'hoazh war ar renk evit daou C'holden Globe Award.\nUma Thurman war IMDb\nAdtapet diwar « https://br.wikipedia.org/w/index.php?title=Uma_Thurman&oldid=1832506 »\nDernière modification le 29 Meu 2019, à 16:46\nKemmoù diwezhañ degaset d'ar bajenn-mañ d'an 29 Meu 2019, da 16:46.


Pajenn:Morvan - Buez ar Zent, 1894.djvu/620 - Wikimammenn\nPajenn:Morvan - Buez ar Zent, 1894.djvu/620\ntra a zell oc’h ar relijion, hag heb dale Bertin hag he zaou vignoun a deuaz da veza habil-braz var ar skianchou sakr, evel ma’z oa dija sant Omer. Mes aketuz oant ive da zantifia ho studi dre ar bedenn ; rak ne glaskent nemed plijout da Zoue e peb tra.\nRannet oant e meur a rumm evit gellout kana noz-deiz meuleudiou ann Aotrou Doue, ha peb rumm a iea d’he dro d’ann iliz evit ann dra-ze. Ar re all a veze o labourat ; mes enn eur labourat ne ehanent ket da bedi ken nebeut. Goulskoude ho labour a ioa tenn meurbed, hag eunn eston eo sonjal er basianted o deuz renket da\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/620&oldid=137848 »


teatr piba - METAMORFOZ\nSikour war al leurenniñ: Stéphanie Coquillon\nSkoazellerien arzel al leurenner : Daniel Mroz, (labour korollouriezh) Lattanakone Insisiengmay (c'hoari gant ar bitrakoù)\nLeurenn-aozañ : Nadège Renard, Jean-Michel Appriou\nSonerezh: Jérôme Kerihuel, Fred Boudineau, Guillaume Le Guern\nDilhadoù: Marion Laurans, Kiritin Norath\n"Ken diaes hon buhezioù war ar pemdeiz. Klask a reomp pareañ hon speredoù gant traoù fetis evel ar gweneien, al lienaj hag ar strakelloù. N'omp ket kontant gant-se koulskoude. N'eus nemet gant traoù difetis, ar santimantoù, an avel ha ar gouloù, skeud unan bennak war-nes mervel e c'heller asantiñ bezañ hon unan"\nNaomi Kawase, Filmourez\n« Hon buhezioù-pad e tisoñjomp hon c'hemmoù...»\nBamet ' vezomp gant an dezrevelloù metamorfoz a vev ennomp. En enno emañ ar galloud da gemm ha war un dro e termenont ar stumm hag ar penn-natur. Petra a gemm ennomp? Petra a gemm ac'hanomp? Netra ne vir ouzh ar c'horf da gemm an eil devezh goude egile. Ne c'hellomp bezañ sur deus un dra nemeken, fin a vo dezhañ. Skridoù, goulioù eo ar peurest. Ha ni, kleizhennet, da vont a-hed gwenodennoù bet difraostet a vloaz da vloaz gant frouezh hor buhezioù kent, sorc'hennet alies ken tost deomp e seblant bezañ an traoù. Bep a dammig e kasomp kemmigoù war an dachenn diabarzh, o tisoñjal, o ruzañ, oc'h ober van chom hep klevet ar biroù a nij tro-dro deomp. A-wechoù e pakomp unan en hor c'hein, ken ma laoskomp ur mell vlejadenn, ken ma chomomp berr alan war-lerc'h. D'ar seizh avel e talm hor c'halon. Kartenn ar vro : didalvoud. An hentoù a anavezomp : didalvoud . Liv an oabl : un dra all. Un toull laosket gant an ezvezañs, ur borched e tifoup pep tra drezi betek bezañ stlaket, brevet hon izili, strewet a bep tu. Aze emaomp c'hoazh war-lec'h an taol tourmant. N'eo ket ni ken avat. Marvet un dra ennomp ha ganet un dra war an dro. Un ribin nevez a gas da vroioù dianav.\nDezrevelloù don donañ an den war gosaat, ar c'hañv hag an adc'hanedigezh...\nDiwar an danvez-se e krogomp gant al labour. En hon c'hreiz e talc'homp ur marilh gant fulor barzel pe gant dilez an dispi. En ennañ e lakomp hon gloazadennoù hag hor soñjoù entannet. Ar pezh a zo deomp holl, hen c'houzout a reomp ha pa ne zeufemp ket a-benn da rannañ anezhi da vat biken. Ken liammet eo ar sell hon eus war hon c'hemmoù ouzh ar metamorfoz he-unan : " n'on ket memes den ken, disheñvel n'em santan..."\nGant sikour hon doueed deomp-ni, eñvorennoù hon santadurioù, parlantoù kozh, divizoù difin etrezomp-ni hag gant ar re-all, e skrivomp hon c'hontadennoù deomp-ni war stad an traoù evel m'emaint. Krouiñ ha sevel en-dro istorioù a reomp evit klask abegoù, evit klask ur ster...\nMETAMORFOZ from Teatr Piba on Vimeo.


Eured - Wikipedia\nAn dud nevez gant o gwalinier\nDaou baotr eureujet an eil d'egile e Toronto, Kanada\nUr plac'h nevez o skeiñ he zorkad bleunioù dreist he skoaz\nAn eured (pe eureud) zo ur fest a vez graet en-dro da zimeziñ daou bried, a zo vont da vevañ er stad a briedelezh.\nDisheñvel eo an euredoù hervez ar broioù, ar pobloù, ar relijionoù, ha renk an dud er gevredigezh. E broioù zo e c'hoarvez an dimeziñ hervez lezenn a-raok deiz an eured, pa vez sinet ur baperenn hervez lezenn gant an daou bried nevez.\nE Breizh, hervez ar c'hiz en Europa ar c'hornôg, e vez sinet ar baperenn ofisiel en ti-kêr da zeiz an eured, ha daou dest a vez o sinañ ivez.\nAr paotr-nevez a vez graet eus ar paotr o timeziñ, ar plac'h-nevez eus danvez e wreg. An dud-nevez a vez graet eus an daou bried.\nDiv lodenn a vez en eured eta : an dimeziñ, al lid a vez graet gant ur beleg er c'hevredigezhioù pe meteier relijiel, gant un den diveleg a-raok, pe war-lerc'h al lid relijiel, pe en e lec'h ; ar pred eured (anvet friko e Kerne-Izel) hag an diduamantoù a ya da-heul.\n1 Eurediñ e brezhoneg\n2 Euredoù a bep seurt\nEurediñ e brezhoneg[kemmañ | kemmañ ar vammenn]\nGallout a ra ar re a c'houlenn, ma'c'h anavezont ur c'huzulier-kêr hag a zo brezhoneger a-walc'h, bezañ dimezet e brezhoneg, da lavarout eo klevout ur gaoz ofisiel e brezhoneg. An traoù ofisiel avat, ar paperioù, ne vezont nemet e galleg.\nGallout a reer eureudiñ e brezhoneg en iliz ivez, ma kaver ur beleg hag a oar brezhoneg.\nEuredoù a bep seurt[kemmañ | kemmañ ar vammenn]\nPa veze un intañv pe un intañvez oc'h addimeziñ e veze graet cholori gwechall.\nE broioù zo e vez dimezet paotred etreze pe plac'hed etreze\nPok an dud nevez\nEured nubian e-kichen Aswan, Egipt\nEured japanat e kimono\nEured Hakka e Timor ar Reter, 2006\nGarigell ar plac'h nevez.\nAdtapet diwar « https://br.wikipedia.org/w/index.php?title=Eured&oldid=1814668 »\nKemmoù diwezhañ degaset d'ar bajenn-mañ d'an 12 Kzu 2018, da 20:11.


Kevredigezh Kembre-Breizh: Ur c'hemm bras evit ar skinwel kembraek\nUr c'hemm bras evit ar skinwel kembraek\nGouarnamant Breizh-Veur a glask krennañ war e zispignoù hag a-benn ober se en deus disklêriet ar c’hañseller George Osborne e vo kemmet an doare da gas en-dro S4C, ar chadenn skinwel gembraek. Kentoc’h eget resev hec’h arc’hant digant ar gouarnamant e Londrez e teuio ar BBC da vezañ kiriek, pe damgiriek da nebeutañ, eus ar chadenn-se. War-dro £100 milion ar bloavezh a vez roet d’ar chadenn d’an ampoent met disgresket e vo ar skodenn-se dre 25% a-benn 2015. Dre an aotre-skinwel eo e vez kellidet ar BBC, ha n’eo ket gant ar gouarnamant.\nJohn Walter Jones, kadoriad Aotrouniezh S4C, a gav dezhañ e c’haller lavaret ez eo bet kenstrollet S4C gant ar BBC, pe dost, met hervez ar gouarnamant e Londrez ne oa netra all d’ober pa rank an holl gouzout ez eus toulloù bras e kef ar vro.\nHervez an aotrou Mr Jones ne oa bet lavaret netra en a-raok da S4C diwar-benn ar pezh a oa war ar stern kenetre ar BBC ha Jeremy Hunt, Sekretour ar Sevenadur evit Breizh-Veur. Dre ma vo S4C o kenstrivañ gant holl servijoù all ar BBC ez eus tu da grediñ e c’hallfe ar c’hemm-mañ lakaat dazont ar chadenn en arvar. ‘Estonet on gant an dismegañs en deus bet ar gouarnamant e Londrez n’eo ket ouzh S4C hepken met ouzh Kembreiz hag ouzh ar c’hembraeg,’ eme an aotrou Jones.\nEn ur postel da c’hopridi ar BBC en deus meneget Mark Thompson, ar rener, skouer ha penaennoù ar chadenn skosek BBC Alba.\nMar bije lakaet da heul ar skouer-se, ne vefe ket ken a vruderezh war ar chadenn ha marteze, evel-se, e teufe da vezañ ur chadenn gembraek da vat!\nS4C en deus divizet pelloc'h daeañ diviz ar gouarnamant el lez-varn.\ntagioù BBC, kembraeg, S4C, skingas, skinwel


Loden gentan — VIII. - Wikimammenn\nLoden gentan — VIII.\nMoulerez Sant-Gwillerm, 1910 (p. 16-18)\n◄ Eur strollad Bretoned ac’h a da Vro-Arvor. — O hano hag o yez Breiziz ive a ro d’Arvoriz o fe gristen Bretoned Kymri a vir o fe epad ar brezel bras ►\n§ VIII. — BREIZIZ IVE A RO D’ARVORIZ O FE GRISTEN.\nO fe gristen ive a zigasas Breiziz gante da Vro-Arvor, ha gwell a ze. Rak paianed e oa c’hoaz Arvoriz d’ar c’houlz-se, nemet ar re en em gave en-dro da Roaon ha da Naoned : an diou gêr-man o devoa ’benn neuze eskibien roman.\nE-touez kernio douar hon gourenez, unan eus ar re gentan da zigemer an diavezidi e oa hon hini, an hini a red ennan ster ar Gouet. Ar blâ 460, e tisken eno eun penntiern, hanvet Frakan ; eun toullad tud a zo gantan, en o zouez e vibien Jakut ha Gwenole. Kenkent e sav lojeiz evitan hag evit e diegez ha setu krouet eur plou, an hini a zo hanvet breman Ploufragan.\nEur maread amzer goude, e teu douaro all, tost da re Frakan hag en daou du da ster ar Gouet, da vean kemeret gant eur penntiern-all, e hano Rigal. A boan e oa d’ean bean savet e blou mac’h arruas en e di eur misioner, kenderv d’ean, hag a c’houlenne digantan douar evit sevel eur manati ; rak bean a oa gantan nav ugent manac’h. Hen koulskoude na dougo ket an hano a abad : eur galloud a eskob an devoa, ha ne blee ket hepken gant e venec’h mes ive gant ineo tud ar vro. Briek a rêd anean, hag e hano, hano eur zant, a zo douget c’hoaz hirie gant eun eskopti hag a ra enor d’ean.\nE keit ma rê Frakan ha Rigal o aze en têrouer ar Gouet, e tivore sant Budok, eun abad gouiek, en enezenig Lavret, e-kichen enezen Brihat, hag e save eno eur manati evit e venec’h. Gantan eo e oe skolaet ha grêt abad sant Gwenole, arôk mont da zevel hen e unan eur manati, e-kichen ster an Elorn.\nEr memes mare e tiskenne ar roue Karatok en bro-Wened, hag ar roue Gradlon-Meur en-dro da ster an Odet ; gant heman e teue Kornaviiz, a rêr anê breman Kerneviz.\nEun tamm diweatoc’h e oe tro bro-Leon : war-dro ar blâ 512 e tigemere hi sant Pôl Orelian.\nEur misioner all, Tugdual e hano, goude bean grêt eun disken kentan en tu ar c’huz-heol eus Bro-Leon, a deuas da divoran en têrouer a dremen dre-z-an sterio al Leger, ar Yaudi, an Treo hag al Leff. E vamm Pompeia a oa gantan ha meur a vanac’h, en o zouez Kirek, Briak, ha, kazi zur, Efflam ha Goneri. Ar peurvuian e vije hanvet Pabu Tugdual, da laret ê Pab pe Tad Tugdual, rak tad e oa en gwirione d’eur bern ineo. Treuzi a reas, ’n eur ober kristenien ha zoken ’n eur ober diskibled, ar vro a-bez adalek ster al Leger bete ster ar Rans. Mes ar brasan eus ar manatio a zavas e oa hini traouien Trekor, hini Landreger : abad e oa er manati-man hag ouz e garg e oa stag ar galloud a eskob.\nWar-dro ar blâ 550 e weler ive sant Samson oc’h aruout hag o sevel manati Dol. E genderv sant Maglor a zo ouz e heuilh, hag ive meur a ziskibl, en o zouez sant Meven Sant-Malo, eur misioner-all a deuio hepdale d’hen sikour hag a zavo eun eskopti en enezen Aleth.\nSetu hanoio unan bennak eus ar visionerien vreton a hadas ar fe gristen en Bro Arvor etre ar blâ 450 hag ar blâ 600. A drugare Doue, douget he deus freuz : hirie c’hoaz n’he deus ket an Iliz katolik lealoc’h bugale evit katoliked Breiz-Vihan.\n↑ Ar plou a rêd eus eur c’horn douar hag a zente e dud n’ê ket ouz eun den a Iliz, mes ouz eur mestr laïk.\n↑ An abati-man a vo hanvet diweatoc’h abati Landevennek.\n↑ Ar zant-man ac’h enorer en iliz Tremeven, en chapel Saneven eus parouz Lanrodek, hag en meur a iliz pe a chapel all.\nAdtapet diwar « https://br.wikisource.org/w/index.php?title=Loden_gentan_—_VIII.&oldid=108172 »\nKemm diwezhañ d'an 21 Gwe 2017 da 16:39\nKemmoù diwezhañ degaset d'ar bajenn-mañ d'an 21 Gwe 2017, da 16:39.


Omegalfa – Stefan Carpentier\nGanet eo bet Franck Roger e Gent (Belgia) e 1957. Aet eo war e studi filologiezh (saozneg-nederlandeg) e skol-veur Gent, en deus graet enni e gounskrid diwar-benn Philip K. Dick (1981).\nStaget en deus gant ar skrivañ e 1975 en ur gelaouenn flandrezek, SF-Magazine, dindan anv Franck Roger, ha da heul en deus embannet berrdanevelloù a-leizh e nederlandeg koulz e belgia hag en Izel-vroioù.\nE tro dibenn ar bloavezhioù ’80 e klask mont pelloc’h: strizh a-walc’h eo marc’had al lennegezh e nederlandeg, ken e krog da skrivañ e saozneg hag e galleg. Ouzhpenn mont enj tu-all da harzoù e vro e ledana tachenn e skridoù: flemmskrid, skiant-faltazi, moliac’h, skrid-polis, ha traoù diaesoch da glenkañ e nep tiretenn.\nTremenn 200 berrdanevell ‘zo bet embannet gantañ e fanzinoù, e kelaouennoù a-vicher, en antologiezhioù h.a.\nISBN: 2-86863-139-8, Mouladurioù Hor Yezh, 2005, 94p., 11€


Cups (When I'm Gone) - Wikipedia\n"Cups", anavezet ivez evel Cups (Pitch Perfect's When I'm Gone) pe Cups (When I'm Gone) pe When I'm Gone (Cups), zo ur ganaouenn kanet gant an aktourez stadunanat Anna Kendrick er film Pitch Perfect. Hervez a zo merket er film eo savet ar ganaouenn gant A. P. Carter, ha Luisa Gerstein.\nSavet eo bet ar ganaouenn "When I'm Gone" gant A. P. Carter hag enrollet gant al laz Carter Family e 1931.\nE 2009,78 vloaz war-lerc'h eta, e voe kempennet ar ganaouenn (tennañ a ra an ton da hini Calling you, gant Hank Williams), ha kanet gant al laz Lulu and the Lampshades ha mesket gant ar c'hoari anvet Cups, pe Cup game. Diwar neuze e voe kemmet an anv ha daou oberour zo meneget: A. P. Carter hag ar Saozez Luisa Gernstein.\nKanet e voe gant ur plac'h yaouank, Anna Burden, ha skignet dre You Tube, ha berzh bras a reas, ken e voe gwelet ur bern tud all oc'h enrollañ o doare dezho.\nDiwar ar skouer-se e voe kanet goude gant an aktourez stadunanat Anna Kendrick er film Pitch Perfect, ha brudet evel-se dre ar bed a-bezh.\nLakaet eo bet ar ganaouenn en iwerzhoneg ha savet un tamm film gant skolidi o kanañ.\nLakaet eo bet ar ganaouenn e brezhoneg ivez ha savet ur filmig gant skolajidi o kanañ.\nKanet gant Anna Burden\nKanet gant Anna Kendrick er skinwel.\nKanet gant Anna Kendrick, clip-video savet mat.\nKanet gant ur plac'h seizh vloaz\nKanet gant skolidi en iwerzhoneg.\nEnklask war ar c'hoari\nIstor ar ganaouenn\n↑ el lec'hienn wimp.com e c'haller gwelet ha klevet kement-se\n↑ Son an tasoù savet get skolajidi 4e Skolaj Diwan Gwened\nAdtapet diwar « https://br.wikipedia.org/w/index.php?title=Cups_(When_I%27m_Gone)&oldid=1568561 »\nKemmoù diwezhañ degaset d'ar bajenn-mañ d'an 22 Ebr 2014, da 07:07.


rouantelezh-unanet Archives - BREIZH-INFO\nÉtiquette : rouantelezh-unanet\nBreujoù Kerne-Veur evit pobl Kerne-Veur : ar petision\n02/01/2022 04:08\tUn commentaire\nLañset ez eus bet nevez zo ur petision war Change.org evit ma vefe savet breujoù emren e Kerne-Veur. « Dav eo da Gerne-Veur kaout Breujoù evel Bro-Skos ha Bro-Gerne » a lavar an emsaver en deus lakaet ar petision en-linenn. « Ha dav eo da arc’hant tud Kerne-Veur chom e Kerne-Veur » emezañ dre vras. Gant Michael Northway eus ar strollad dizalc’hour Yes Kernow\n15/08/2021 04:12\tAucun commentaire\nKrouet eo bet meuzioù halal evit ar c’hizhier gant un embregerezh eus ar Rouantelezh-Unanet. Boued diwar kig yar pe kig pesk pe diwar kig gavr zoken (!) a c’hello prenañ Mustafa hiviziken ! Ar c’hizhier muzulman a lipo o muzelloù en ur heuliañ reolennoù ar profed bremañ ! Miaou hakbar ! Pezh zo, un tamm strafuilhet eo pennoù bras ar


Pajenn:Le Clerc - Ma beaj Londrez, 1910.djvu/178 - Wikimammenn\nPajenn:Le Clerc - Ma beaj Londrez, 1910.djvu/178\nGaxton-Hall, elec’h ma ’n em vode ar c’hallegerien epad ar c’hendalc’h : ar zal-ze a ve roet d’an neb he feurm. Da eiz heur e talc’hont eno eur vodaden, evit sevel o mouez enep d’ar pez o deus grêt ar gatoliked roman en Londrez an deio-man.\nAr pezig o deus a nerz a deu d’ê deus o c’hasoni touet ouz an Iliz Roman hag ive deus hardiegez dispar o mestr, an Otro Kensit. N’ê ket, a dra zur, eus o niver. Rak nebeud a brotestanded a zo a du gante : droug o deus zoken ouz ar brotestanted anglikan. Mes fallan ibilh a zo er c’har, a ra dalc’hmat ar muian a drouz.\nTrouz n’hon deus ket klevet potred an Allians oc’h ober aboe mac’h omp arru en Londrez. Finval a vat o deus grêt : prezeget o deus, ledet o deus papero enep d’ar C’hendalc’h ; bean ’m eus c’hoaz etre ma daouarn eur levrig a beder bajen, war ar c’holoen anean ar gir manifesto, hag a ziskoe o fulor enep d’ar veleien gatolik hag o c’hasoni gwapaüs ouz Sakramant an Oter. Panevet e zo ennan re a dreo diboell (eur chapeled a zismeganso, koulz laret), am mije hen adskrivet aman penn da benn. Awalc’h e vo d’al lenner gouzout e klasker ennan tomman ar penno enep d’ar prozision, ha gourdrouz, dre zindan, ouz ar gouarnamant, evit ma harzo ar Zakramant da vont e-mêz.\nHa neuze, ar pez a zo skrivet er manifesto a zo bet laret ha hadlaret an noz-man en Caxton-Hall. War digare meuli ha trugarekaat ar c’hentan ministr evit an difenn an neus grêt d’arc’heskob Westminster, e tispenn ar brezegerien an iliz Roman gwasoc’h gwas. « Eun dismegans euzus evit ar brotestanded, eme an Otro Kensit, eo ar c’hendalc’h o deus kredet beleien Rom sevel en Londrez,\nkêr-benn ar brotestantiez en hon bro. Mes setu ni\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/178&oldid=150156 »\nKemmoù diwezhañ degaset d'ar bajenn-mañ d'an 6 Meu 2019, da 18:00.


Emvod AEP d'ar Yaou 19 a viz Genver da 8e30 - Skol Diwan Roazhon\nGouzout hiroc’h war « Buhez ar gevredigezh » 3 a viz Genver 2012\nPedet eo holl gerent ar skol d’an emvod AEP a vo dalc’het d’ar Yaou 19 a viz Genver, da 8e30.\nKinnig ha votadeg war ar mod d’ober pa ne vez ket paeet ar fakturennoù (kantin ha diwallerezh). Lakaet e vo an dra-se war reolennadur diabarzh ar gevredigezh pa vo bet votet gant an dud.\nLabour nevesaat ar statudoù a vo azasaet ha kadarnaet da geñver an emvod meur d’ar 24 a viz Meurzh 2012. Aozañ ur strollad labour war reolennadur diabarzh ar gevredigezh.\nKinnig an deiziataer hag ar mod d’ober evit nevesaat ar statudoù.\nC’hoant da reiñ lañs d’ur strollad ma vefe bodet ennañ Div Yezh, Dihun, Diwan, Divskouarn evit prederiañ war diorren an dudi e brezhoneg e Bro Roazhon.\nMont kuit Brieg Guerveno.\nNevesaat ar c’huzul-merañ (4 fost da bourveziñ).


Buhez ar Sent/1912/Martin - Wikimammenn\nBuhez ar Sent/1912/Martin\n◄ Andre Avellino Martin Martin ►\nAc’hane ec’h eas d’ober eun dro d’ar gêr ; gonid a reas e vamm da Jezuz-Krist ; mes d’e dad n’hallas ober vad ebet. Dizro da Boatie, sant Hiler a hanvas anezan abad en Liguge (360). Dek vla goude, ar bobl hen tennas ac’hane hag a reas d’ezan pignal war gador-eskob Tour.\nKentan mad a reas oe sevel eur manati en Marmoutier , eun hanter-leo diouz kêr. Souezus eo klevet hano eus ar burzudou a reas epad ma oa eskob. Beven e zaë, al lizeriou a skrive, ar plouz ma veze bet gourvezet warnan, an disteran tra a veze bet touchet outan a oa awalc’h evit parean ar re glanv, pellât an drouk-sperejou ha diarbenn an tân pe an dour. Diniver eo ar baganed a c’honezas da Jezuz-Krist.\nWar-dro ar bla 400, o vezan êt da Gand, unan eus parouziou pellan e eskopti, e kouezas eno gwall-glanv hag e tisklerias d’e ziskibien n’en devoa mui pell da vevan.\nKerkent ar re-man a zirollas da ouelan, en eur lavaret : « O Tad, perak ec’h êt evelse diganimp, hag etre daouarn piou e lezet ac’hanomp ? »\nMartin a oe poaniet o klevet o c’hlemmou hag a reas ar beden-man da Zoue : « Otrou, ma ’n eus ezom ma fobl ac’hanon, lôsket ac’hanon c’hoaz war an douar, rak ne glaskan ket tec’hel ’rôk al labour. »\nEpad e derzien, e ziskibien, o welet e chome bepred war e gein, a lavaras d’ezan en em lakat eur pennad bennak war e goste, e vije distânoc’h d’ezan.\nMartin a respontas d’eze : « Lezet ac’hanon da zellet ouz an nenv, kentoc’h eget ouz an douar, evit ma troïn ma spered warzu an hent emon o vont da gemer da vont da gât an Otrou. »\nPa oa war e dremenvan, e welas an drouk-spered en e gichen hag e lavaras d’ezan : « Petra rez aze, loen milliget ? Bez dinec’h, ne gavi ket abeg ennon !» O lavaret ar geriou-ze, e roas en peuc’h e ene da Zoue, hag an êle hen dougas d’ar baradoz, en kreiz an enoriou hag ar meuleudiou.\nDoue en deus labouret evit kroui ar bed hag ôzan pep tra ennan evit digemer an den ; an den, d’e dro, a dle labourat, ha n’eman war an douar-man nemet evit an dra-ze. Jezuz-Krist a dremenas tregont vla kentan e vue o c’honid e vara diouz c’houezen e dâl. Kement a c’hened a oa war e zremm ha kement a spered a oa en e zaoulagad, ma teuas, marteze, meur a hini eus e genvroïz da gemer true outan, ouz e welet daoubleget bemde, evel ma veze, war e labour. Mes hen ne rê ket kalz a van evit klevet an dud, ha dre e skouer e lakas e ziskibien da garet al labour.\n↑ Marmoutier. da lavaret eo, Mouster Martin.\nAdtapet diwar « https://br.wikisource.org/w/index.php?title=Buhez_ar_Sent/1912/Martin&oldid=38451 »\nKemmoù diwezhañ degaset d'ar bajenn-mañ d'an 9 Gou 2012, da 13:08.


Amañ emaoc'h :Degemer » Levrioù » Levrioù 16 vlz ha + » Jo\nUr grennardez eo Jo, unan kririek hag en he bleud ivez war a-seblant. Tapet mat e vez he zud gant o micher hag abred o deus he lakaet da vezañ e karg outi hec’h-unan, dieub d’ober e-giz ma kar. Netra, nemet marteze harzañ ouzh he c’hoar vihan da zaremprediñ tud o gwall buhez, ne roe da soñjal en em gavfe gant Laurent. Nac’hañ-groñs a ra tad Laurent e teufe da vezañ muzisian. Abalamour da se eo tec’het kuit diouzh e familh ha diouzh ar vuhez o doa raktreset evitañ. Buan e vo plijet bras Jo gant barregezh ha chalm ar paotr-se, ken disheñvel ma ‘z eo diouzh ar re all. Ar pezh a itrik anezhi dreist-holl eo ar sekred na fell ket dezhañ diskuilhañ...\nGanet eo Derib e Suis e 1944. Kregiñ a ra e vicher o «schtroumfañ» gant Peyo e Brussels. Entanet eo gant bed an Amerindianed, ha krouiñ a ra avañturioù Yakari, ar Sioux bihan, war senario Job (labouret en doa gantañ war Pythagore).\nKrouiñ a ra e 1972 penn-kentañ un oberenn personel kenañ : ar stirad Buddy Longway. Gant an heuliad-se e c’hounezo Derib Alfred ar gwellañ tresour e 1978 ha priz ar stirad wellañ e 2005 gant festival Angoulême. Un heuliad all a vo\nkrouet gantañ, e div lodenn : Celui-qui-est-né-deux-fois ha Red Road. Embann a ra Jo e 1991, ur BD war ar sida. E1996 e komz diwar-benn an dud korvoet evit eskemmoù reizel gant Pour toi Sandra. E 2000 e skriv ur vanenn nevez diwar-benn ar yaouankiz gant No Limits, embannet gant Le Lombard.\nGolo soupl - 235 x 310 mm - 84 p.


Buhez ar Zent. pages 368, 369, 370. Encyclopédie Marikavel.\nTriouec'hvet devez a viz Mae\nMerzer (***-304), patron an hostizien\nn treo a roomp da anaout en bue ar zant-man a dremenas en Bro-C'hall ar zav-heol, prest goude ma oa bet embannet urziou an impalaer Dioklesian eneb ar gristenien.\nEur c'hristen, Viktor e hano, a oe stlejet dirak gouarner Ancyr, ha klask a rejod ober d'ezan nac'h e fe: Théodot, eur mignon d'ezan, a c'hallas en em zilan en e brizon hag a gennerzas anezan. Viktor a c'houzanvas gwaskadennou kentan ar verzerenti, mes arôk ar fin, e galon a deuas da vankout d'ezan; goulenn a reas ober eun diskuiz. Kaset e oe d'ar prizon, hag eno ne zaleas ket da dremen. Diês eo gouzout p'eman kurunen ar verzerenti war e dâl pe n'eman ket.\nTheodot, an hini en devoa e gennerzet, a oa eun hostiz eus kêr Ancyr, a veze, abalamour ma oa dister e vicher, tôlet nebeut a evez outan, hag a c'hallas evelse ober kalz a vad d'an Iliz.\nHen a ouie pelec'h en em guze ar veleien, hag a gase d'eze bara ha gwin oferen ha ne vezent ket bet kinniget d'an idolou.\nE di a oa digor d'ar gristenien forbanét, ha kaout a rent ennan ali ha skoazel; bezan e oe eévite, eme e historier, « evel an arc'h epad an dour-beuz. » Unan eus an oberou a drugare a rê ar muian, oa klask korfou ar verzerien da zebelian.\n0 vezan klevet e oa bet laket Valanz d'ar maro evit ar le, eun eiz leo bennak diouz Ancyr, ec'h eas d'e glask hag e teuas a benn da dennan e gorf eus ar stêr Halys, elec'h m'oa bet tôlet gant e vourrevien.\nPa zizroas d'ar gêr, e kavas ar strafuilh dre-oll : seiz kristenez, merc'hed a renk ha merc'hed en oad o seiz, a oa o frosez o ren; ar gouarner a glaske ober d'eze trei kein d'o relijion. Theodot a bedas kalonek an Otrou Doue da rei d'eze nerz awalc'h da anzav o le. A drugare Doue, hini ebet aneze ne blegas, ha stlapet e oent o seiz, eur men ouz o goug, en lenn Ancyr.\nAn de war-lerc'h, an hostiz santel a dennas dre laer korfou ar verzerezed eus an dour. An tol o vezan bet anavezet, ar gouarner Theotekn a reas ober enklask.\nTheodot en devoa c'hoant da vont d'en em ziskuilh, mes e vignoned a viras outan hag a gasas unan aneze, Polychron, da welet, dre douez an dud-all, ar pez a dremene war al leur-gêr.\nAnavezet evit bezan kristen, e oe klasket tennan digantan ar wirione; dirak ar gourdrouzou, Polychron a gemeras aon hag a ziskuilhas Theodot.\nD'ar c'helou-ze, heman a zavas da vont d'al lez-varn. En hent e kavas daou vignon a lavaras d'ezan oa tec'hel oa ar gwellan tra an evoa d'ober. Mes hen a gerzas gant muioc'h a hast da gât e enebourien. En em gavet war al leur-gêr, e tôlas eur zell war an tan, war ar gôteriou, war ar rojou ha war an holl benviou a varo.\nTheotekn a welas dustu gant piou an evoa d'ober, hag o c'houzout ne deuje biken a benn d'ober aon d'ezan, e klaskas e douellan; prometi a reas d'ezan gras vat an impalaer hag ar c'hargou kentan en Ancyr. Kredi rê e teuje hep poan ebet da c'honid Theodot, o kinnig d'ezan pignal eus ar renk izelan d'ar renk uhelan. Mes ar merzer, elec'h ober van ouz ar promeseou-ze, a reas gwap aneze, a zispennas ar relijion bagan hag a reas eur veuleudi vras eus ar relijion gristen.\nAr bobl, ouz e glevet, a youc'has, kement a zroug a oa ennan; beleien an doueou, gant ar gounnar, a rogas o dilhad hag a vruzunas o c'hurunennou; roët e oe urz raktal da astenn Theodot war eur marc'h-koat ha d'e gastizan gwasan m'helljed.\nAr gouarner a grede gallout dont a benn anezan en doare-ze; mes Theodot a bede Jezuz-Krist, «esperanz an dud dizesperet, » hag a c'hallas gouzanv e boaniou hep fallgaloni. O welet n'helled ket e blegan, e oe roët urz d'e zibeanan. E verzerenti glorius a zigouezas er bla 804.\nDiwar-benn an hostaleriou\nMicher an hostiz a zo unan ha n'eo ket eus ar re êsan, evit gellout ober enni ar zilvidigez, ha dibôt eo an hostizien vat.\n' Us peb hostaleri eman ar c'hiz da stagan eur bod ilheo, mes evit ober mat, ouz an darn vrasan aneze vefe red stagan tri gleze, unan hag a laz ene ar re a ya enne, eun all hag a laz o c'horf, hag eun all hag a doull kalon o c'herent.\nI. — En hostaleri e ve lazet an ene. Diwar ar bern teilh, diouz ar min tin, e ve gwelet o sevel eun ezen fall a verk eman ar vreinadurez ennan. Da heul an evaj ive, ne ve gwelet nemet oberou fall, ne ve klevet nemet komzou lous hag a verk petra dremen er galon.\nII. — En hostaleri e ve lazet ar c'horf.\nEno e kaver divlaz ar gwin, pe ru pe gwenn,\nTan a renker da lonkan, tan gwisket en melen.\nAn dir hag ar men a zo kalet hag a deûz 'barz an tan; korf an den n'eo na dir na men. Penôs ne deûzfe ket ?\nIII. — En hostaleri e ve toullet kalon ar gerent.\nEno eo en em vodont, kalz pennou-tiegez,\nNe reont van 'vit ankenian buaale ha gwragez,\nDirak gwer ha boutailhou, chômant da c'hlaourenni,\nPa skuilher daerou c'houero war oaled yen o zi.\nDibôt eo an hostizien vat; nemet muioc'h a ze a verit o deus ar re a zo urz gante, hag a chom heb ober gaou, o werzan o zreo re ger, pe o werzan treo re fall d'an dud a renk ober o disken en o zi, pe o rei da evan d'ar re ha n'o deus dija evet nemet re.


Ur c'hoffeeshop en Amsterdam\nCoffeeshop a reer eus stalioù a gaver en Izelvroioù ma c'haller prenañ ha butuniñ kanab enno. Kement-se a vez graet dindan reolennoù strizh. Aotreet eo ar seurt stalioù en Izelvroioù abaoe 1976. An aotre a voe roet goude ma voe embannet an danevell Baan (1972). Abaoe m'eo bet embannet lezenn « Damokles » (miz Ebrel 1999) e c'hall ar vaered lakaat serriñ ar c'hoffeeshopoù en abeg d'an noazadur pe ma'z a a-enep d'al lezenn diwar-benn an opiom. An Izelvroioù a zo unan eus ar broioù nemeto er bed ma vez asantet (hep ma vefe diouzh lezenn) ar gwerzhañ hag an implij kanab. Lod brasañ ar pratikoù a zeu eus ar broioù tro-war-dro : Frañs, Belgia, Alamagn. Touristelezh ar c'hanab a reer eus an dra-se. Setu perak e klemm alies gouarnamantoù ar broioù-se, hag e c'houlennont ma vo strishoc'h ar reolennoù evit a sell ar gwerzhañ kanab da douristed. Abaoe 2005 e seblant politikerezh an Izelvroioù bezañ bet kemmet un tammig : nebeutoc'h a aotreoù digeriñ coffeeshopoù a vez roet, evit ma ne greskfe ket an niver a stalioù a'r seurt-se.\nEn ur c'hoffeeshop e c'haller kavout betek 20 seurt kanab disheñvel : geot sec'h pe rousin. War-dro an tri c'hard eus ar pezh a vez gwerzhet a vefe produet en Izelvroioù.\n18 vloaz pe ouzhpenn e ranker bezañ a-benn mont e-barzh ur c'hoffeeshop. Ral-tre eo kavout evajoù alkoolek en ur c'hoffeeshop.\nDifennet eo gwerzhañ an drammoù a reer kalet anezho er c'hoffeeshop.\nDifennet eo diskouez bruderezh a lakafe an dud da gaout c'hoant d'implijout kanab.\nPerc'henn ar c'hoffeeshop a rank bezañ sur n'eo ket direnket (trouz, lastez, mont ha dont diehan) e amezeien.\nNe c'haller ket gwerzhañ ouzhpenn 5 grammad kanab dre bratik ha dre zevezh.\n500 grammad eo ment ar stock brasañ a c'hall perc'henn ar c'hoffeeshop kaout.\nAr vaered a c'hall embann skridoù-embann a-benn strishaat ar reolennoù-se : krennañ an eurvezhioù-digeriñ,goulenn ma vo bihanoc'h evit 500 g ar stock, goulenn ma ne vo coffeeshop ebet e kreiz-kêr hag all. N'eo ket diouzh lezenn ar pourveziñ ha degemeret e vez memes tra, rak ul lodenn eus politikerezh an Izelvroioù evit a sell an drammoù eo.\n↑ Dictionnaire des drogues et des dépendances gant Denis Richard, Jean-Louis Senon ha Marc Valleur, Larousse, 2004\nAdtapet diwar « https://br.wikipedia.org/w/index.php?title=Coffeeshop&oldid=1976621 »


Pempet quevren - Ar c’henta Chabistr - Wikimammenn\nPempet quevren - Ar c’henta Chabistr\nYouen-Yan-Lois Derrien, 1779-1792 (?) (p. 428-430)\n◄ Ar pemzecvet Chab. Eleac’h ma ze confirmet ha sclereat ar pez a so lavaret diaraoc, dre un exempl notabl AR c’henta Chab. Penaus eo ret bep bloas nevezi ar resolutionou mad dre an exerciçou pere a so amâ varlerc’h An eil Chab. Consideration var ar mad pehihi en deveus great Doue deomp oc’h hor guervel d’e servich, hervez ar brotestation pehini a so lequeat amâ diaraoc en uguentvet Chab. eus âr guevren guenta ►\nAR PEMPET QUEVREN\nEUS AN INTRODUCTION,\nPehini a gompren an Exerciçou hac an Avisou evit nevesi an ene hac e c’honfirma en devotion.\nPenaus eo ret bep bloaz renouveli ar proposiou hac ar resolutionou mad dre an exerciçou pere a so amâ varlerc’h.\nAR poent quenta eus an exerciçou-mâ a gonsist o c’hanaout ervat ar gousecanç anezo. Hon natur humen a gouez prest eus e affectionou mad, abalamour d’ar fragilite ha d’ar goall inclination eus hor c’hic pehini a bounera hon ene hac e zenn ano ouz traon, nemet en em sevel a rae alies ouz creac’h dre an nerz eus a ur resolution ferm ; evel ma teu al laboucet da goueza prest d’an douar, ma na vultipliont ha ma na renouvelont an effort hac an her eus o diouasquel evit en em zerc’hel var nich. Evit que-mense, va Philotee, hoc’h eus izom ive da renouveli ha da repeti alies bras ar proposiou mad pere hoc’h eus gret da servicha Doue, gant aon ma n’er grac’h quet, na gouezzac’h en ho stad quenta, ha memes en ur stad pehini a ve goaz cals : rac ar choueza pe al lam spirituel en deveus an dra-se a bropr, ma teu d’hor precipita iseloc’h ato eguet na doa ar stad peveus a hini oamp pignet ouz creâc’h d’an devotion.\nNe deus horolaich ebet, peguer couls bennâc e c’halle beza, na ranquer e sevel hac e banta diveich bemdez diouz ar mintin ha diouz an nos, hac ouspen quemense c’hoaz eo ret e demonti a bez e pez ur veich er bloas da nebeuta evit lamet ar mergl, pehihi a vezo savet outhi, evit dressi ar ressordou forcet, hac evit rapari ar re uset. Evelse an hini en deveus ur guir sourci eus e galon, a dle e sevel hac e banta etrese Doue diouz nos ha diouz vintin dre an exerciçou pere a so merquet amâ diaraoc, hac ouspen quemense e tle alies consideri ar stad ma emâ, e zressi hac e accommodi, hac erfin e tle da viana ur veich er bloaz e zemonti hac e examina a bez e pez, da lavaret eo e oll affectionou hac e oll inclinationou ha passionou evit rapari an oll deffautou a alle beza ebarz. Hac evel ma frot an Horloger gant un eol dilicat bennâc ar rodou, ar ressordou hac an oll mouvamanchou eus e horolaich, evit ma zai ligerroc’h a-se, ha na verglo quet quer buan ; evelse un den devot goude beza demõntet[sic], examinet ha dresset ar resordou eus e galon, evit e renouveli ervat, a dle e eolia gant ar Sacramanchou a Gonfession hac a Gommunion. An exerciç-mâ a raparo ho nerz pehini a yoa discaret gant an amser, a dommo ho calon, a nevezo ho resolutionou mad hac a lacai ar vertuziou eus ho speret da vleunvi.\nAdtapet diwar « https://br.wikisource.org/w/index.php?title=Pempet_quevren_-_Ar_c’henta_Chabistr&oldid=130307 »


tro dro d'ar skolaj - Skolaj Diwan Liger Atlantel\nArticles avec #tro dro d'ar skolaj catégorie\nPublié par Skolaj Diwan Liger Atlantel Lundi, 6 Février 2017\nDegemeret hon eus ar familhoù d'ar 4 a Viz C'hwevrer ! Plijus e oa diskouezh ar skolaj nevez ! Sur eo, mall zo war ar re CM1 ha CM2 an departament mont d'ar skolaj bremañ !\nCatégories : #tro dro d'ar skolaj\nPublié par Skolaj Diwan bro Naoned Lundi, 2 Mai 2016\nGouel loc'hañ ar Redadeg 2016 a oa e Sant Ervlan d'ar Gwener 29 a viz Ebrel gant ur mor a abadennoù!\nAr Redadeg: un darvoud sportel met dreist-holl sevenadurel: prezegennoù, degouezh ar vazh-test, karr Meurlarjez Naoned, strollad c’hoariva La Obra, Bagadoù Liger-Atlantel ha Lokoal-Mendon, sonadegoù Gouez ha Brieg Guerveno Group hag ar fest-noz gant Startijenn. Pep tra war un dro gant 13 km kentañ ar Redadeg tremenet meur a wech dirak al leurenn e kreiz ar gouel.\nDa 9e noz e oa al loc'hañ eus ar Sillon de Bretagne betek Naoned dre Orvez.\nDeuet e oamp abretoc'h d'an devezh-se. Goude merenn oamp aze o staliañ c'hoarioù hengounel hag o c'hoari ganto.\nUr chadenn denel a oa bet savet gant ar skolajidi hag ar skolidi. Ur vazh-test a zo tremenet a zorn da zorn hag hon eus bet ar chañs da welout un dibunadeg gant ar re vihan.\nDeuet e oamp evit redek ha redek hon eus tro-dro al lerc'h.\nE-pad ar prantad diskuizhañ eo bet kinniget d'ar skolajidi eskemm o bazh-test gant ar skolidi. Pep hini en deus bet ur gemennadenn disheñvel met brav atav.\nGoude ur verenn vihan e oa ret deoc'h distreiñ d'ar skolaj pe chom war al lerc'h gant o c'herent.\nSkolajidi o c'hoari gant c'hoarioù hengounel\nDibunadeg re vihan ar skolioù dirak chadenn denel ar re vras\nSkolajidi o redek gant o bazh-test savet ganto!\nAr skolidi a c'hinnig d'ar skolajidi eskemm o bazh-test ganto\nAr vazh-test o tiskenn\nRedadeg 2016 : al loc'hadeg eus Sant-Ervlan !\nUploaded by gwagenntv on 2016-05-02.\nur video evit ar re n'o doa ket bet tro da vont di\nFest Nedeleg 2014\nPublié par Skolaj Diwan bro Naoned Vendredi, 2 Janvier 2015\nKlikit war an diaporama evit gwelout an holl fotoioù !\nUr wech c'hoazh eo bet lidet fest Nedeleg ar skolaj er CFA.\nPlijadur o deus bet ar skolajidi o tiskouez sketchoù, barzhonegoù, tonioù... o c'hoari war al leurenn evit ar familhoù.\nPleustret o deus en endervezh er skolaj.\nBerzh en deus graet ar c'hoari milvrudet : goulennoù evit ur c'hampion, kaset gant startijenn ha gant an aotrou Le Pers !\nTro ha distro 2014\nPublié par Skolaj Diwan bro Naoned Dimanche, 28 Septembre 2014\nKalonek e oa an dud o deus savet abred ar mintin-mañ, goude manifestadeg vras an derc'hent, evit mont d'an TRO HA DISTRO.\nN'int ket bet dipitet avat, gant an abadennoù kinniget, liesseurt ha plijus war gwenodennoù nevez savet gant Naoned Meur-Gêr war gumun Sant-Ervlan.\nDegemeret int bet dirak skol nevez La Pelousière gant son an dreuzenn-gaol.\nTreuzet ez eus bet en daou du geunioù Tougas, en ur selaou en ur vont, ur brezegenn diwar-benn an hent-houarn, hag en ur zistreiñ, un displegadenn diwar-benn ar geunioù, o flantoù hag o loened...\nWar menez lastez Tougas ez eus bet selaouet ar strollad Bombard and Co ha diskouezet ez eus bet ar C'hung-Fu.\nA-us da lenn Ar Veingleuz, Violondañs en deus kinniget un abadenn dañsoù Bro-Iwerzhon.\nWar-Zu an distro, an holl o doa sec'hed ha naon, abalamour d'an amzer re vrav !\nRedadeg e Naoned\nPublié par Skolaj Diwan bro Naoned Vendredi, 20 Juin 2014\nKemeret o deus perzh ar skolajidi er Redadeg e Naoned.\nUn nozvezh a oa bet aozet plasenn Viarme evit lakaat war-wel ar Redadeg e kreiz-kêr Naoned. Tu oa da zañsal, da dañva da c'hoarioù evel ar vazh-yod...\nAr skolajidi o deus sonet ha redet.\nDomaj eo ne oa ket posubl da redek pelloc'h... Evit mont da labourat d'an deiz war-lerc'h. Plijus eo kemer perzh en un darvoud foran gant kalz a dud a labour evit ar brezhoneg.


Patrik Ewen - Wikipedia\nPatrik Ewen e saloñs Étonnants Voyageurs.\nPatrik Ewen zo ur c'haner, ur soner, ur c'honter hag ur fentigeller anezhañ. Evel un toullad sonerien ha kanerien all eus kornad Montroulez er bloavezhioù 1970 e oa Patrik Ewen ezel eus kevelouri Nevenoe. Setu perak en deus sonet alies gant e vignoned eus an Triad EDF dre ma oant bet e Nevenoe gantañ ivez. Kanañ a ra e brezhoneg, galleg ha saozneg. Son a ra violoñs, harmonika, gitar, banjo, mandolin, akordeoñs... Ganet eo ha maget eo bet e 1948 e Bône (Aljeria). Un den c'hoarzhus, dudius ha brokus eo. Gouzout a ra komz gant fent eus traoù ar vuhez hag an darvoudoù bihan pemdeziek, met ne oar ket komz kalz eus e vuhez dezhañ. Setu perak ez eo diaes kavout kalzik a draoù diwar e benn.\nGanet eo ha maget eo bet e 1948 e Bône (Aljeria). E 1967 e ra ur stummadur met gwelloc'h e oa bet dezhañ mont da v-beatnik, pe da hippie Peace and love e Bro-Danmark. E 1970 e oa diplomet Patrik evel muzulier-douar ha blenier labourioù. Dilabour e voe e-pad ur prantad hir (7 miz) ha goude en em lakaas da ganañ eilet gant e c'hitar.\nE miz Here 1971 e krogas Patrik Ewen da redek e reuz evel soner gant e vignon Gérard Delahaye. Kanañ a rae sonioù iwerzhonat ha breizhat.\nEnrollañ a reas e bladenn gentañ e 1972, ur 45-tro... Fisherman's lassie.\nE 1974, e voe embannet e eil pladenn, un 33-tro... Beggin I will go (Sonioù iwerzhonat ha skosat). Kanañ a reas en ur bern kêrioù a Vreizh, Frañs, Suis, Alamagn).\nE 1977, ec'h embannas e eil 33-tro, anvet Ker Ys.\nEtre 1979 ha 1980 e voe aozet un abadenn anvet Celtic Tour asambles gant ar strollad Bleizi Ruz en Alamagn, Spagn, Holand ha Frañs.\nE 1982 ez eus bet krouet un abadenn evit ar vugale gant Patrik Ewen anvet L'extraordinaire légende de Ronan Keradalan ha kanañ ha kinnig e ra c'hoazh an abadenn-mañ !\nE 1983 e oa bet krouet gant Patrik Ewen e abadenn gentañ evit an dud gour, La charnière des deux mondes, contes fantastiques au pays de la brume asambles gant Bleizi Ruz ha seizhad bombardoù Kevrenn Roazhon.\nEtre 1983 ha 1987 e kinnig Patrik Ewen Merlin arc en ciel gant Gérard Delahaye e FR3 Breizh.\nE 1988 en deus krouet Patrik Ewen an abadenn A la lisière des trois pays et des deux monde. C'hoariet eo bet muoc'h eget 1000 gwech.\nE 1992 e reas ur bladenn-arc'hant all anvet Berceuse pour les vieux enfants.\nE 1996 ez eus bet krouet un abadenn all gant Patrik, Récits Barbares gant 3 soner.\nE 2003 eo bet embannet pladenn-arc'hant gentañ an triad EDF, Patrik Ewen, Gérard Delahaye, Melaine Favennec, anvet Kan Tri.\nE 2005, un abadenn Trop homme de terre pour être marin asambles gant Alain Rouquette, c'hoarier piano.\nPatrik Ewen e Kanaki e 2006.\nE 2006, abadenn Les légendes de la mort.\nE 2007, e voe embannet eil pladenn-arc'hant Triad EDF Tri men.\nE holl abadennoù a zo graet evit an holl arvesterien, koulz bugale ha tud gour.\nA la lisière des trois pays et des deux monde\nRêve et frissons\nTrop homme de terre pour etre marin\n1972 - Fisherman's Lassie, Noroit\n1974 - Beggin I will go, Névénoé\n1977 - Ker Ys, Mengleuz\n1992 - Berceuses pour les vieux enfants, Lorienn\n2003 - Kan tri – Ewen/Delahaye/Favennec, Dylie production\n2007 - Tri men – Ewen/Delahaye/Favennec, Dylie production\nAdtapet diwar « https://br.wikipedia.org/w/index.php?title=Patrik_Ewen&oldid=1880450 »\nKemmoù diwezhañ degaset d'ar bajenn-mañ d'an 4 Gou 2020, da 13:40.


Petra eo ar BAFA ? - UBAPAR\nAr BAFA, Brevet d’Aptitude aux Fonctions d’Animateur (an DABU a vez graet anezhañ e brezhoneg, Diplom Aotren war ar BUheziñ), zo un diplom a aotre da labourat evel buhezour a youl vat (ha n’eo ket ur buhezour a vicher) gant bugale ha krennarded e kampoù vakañsoù ha kreizennoù dudi.\nDav eo d’ar berzhidi bezañ 17 vloaz da vihanañ deiz kentañ ar frapad BAFA diazez. Ne vez ket roet dreistaotre ebet.\nAr BAFA zo anezhañ, diouzh renk :\nur frapad diazez (eizhtez)\nur frapad arnodiñ en ur c’hamp vakañsoù pe ur greizenn dudi (14 devezh)\nur frapad donaat (6 devezh) pe varrekaat (etre 8 ha 10 devezh)\n30 miz zo, d’ar muiañ, evit kas da benn ar stummadur.\nEn em soñjal war al labour buhezour, an darempredoù a vez da gaout gant ar vugale, an obererezhioù a c’heller kinnig en ur greizenn vakañsoù pe dudi. Kaoz zo eus an aozañ, al lezennoù pennañ hag ar surentez ivez.\n18 miz zo, d’ar muiañ, etre ar stummadur diazez hag ar frapad arnodiñ.\n2/ Frapad arnodiñ\n14 devezh d’an nebeutañ en ur c’hamp vakañs pe ur greizenn dudi (daou brantad d’ar muiañ). Gwelloc’h eo kregiñ da glask ur frapad arnodiñ kerkent hag enskrivet er stummadur BAFA diazez (s.o. pennad Alioù evit klask ur frapad arnodiñ).\nFrapad donaat : 6 devezh, ar pal anezhañ ober bilañs an daou frapad kentañ ha klokaat stummadur ar buhezour (buheziñ, lezennadur, preder...).\nFrapad barrekaat : 8 pe 10 devezh, ar pal anezhañ ober bilañs an daou frapad kentañ, klokaat e stummadur diazez hag anavezout ur barregezh arbennik (Evezhier kouronkañ evit gellet kas bugale en dour, kaiak pe bageal evit gellet kas abadennoù kaiakiñ pe bageal gant bugale, sportoù kezeg-tan...).


Pajenn:Morvan - Buez ar Zent, 1894.djvu/456 - Wikimammenn\nPajenn:Morvan - Buez ar Zent, 1894.djvu/456\n29 a Even\nsant per, prins ann ebestel\nGoude beza resevet ar Spered-Santel da zeiz ar Pantekost, sant Per a brezegaz da genta er Judee. Hogen, ker brudet oa dre he viraklou ma tigaset var he hent, pa veze o tremen dre eur ru pe eur blasenn bennag, tud klanv ha tud mac’hagnet, guele hag all, enn eur gredi e vijent pare ma c’hellje ar skeud anezhan hebken tizout beteg ennho. Goudeze ez eaz da Antioch, el leac’h ma chomaz seiz vloaz, hag ac’hano e teuaz da Rom. Rom oa d’ar mare-ze ar gear-benn pe ar vestrez-kear euz ar bed paian, hag abaoue eo ar gear-benn pe ar vestrez-kear euz ar bed kristen.\nTost da bemp bloaz var’nn ugent a ioa m’en doa sant Per savet eno he gador a eskop hag a bap pa oue koundaonet d’ar maro gant ann impalaer Neron, er bloaz pemp pe c’houec’h ha tri-ugent goude donedigez hor Zalver. Ar zetans a zouge e vije staget ouz ar groaz ; mes hen a c’houlennaz ma vije da vihana lakeat he benn enn traon ; rak n’en em gave ket din da vervel egiz m’oa maro he Vestr, ha setu ar pez a oue great.\nSant Per en deuz nac’het Jezuz-Krist a benn teir guech, hag hen bet test euz he viraklou, hag hen bet keit all o veva enn he goumpagnunez, hag hen bet choazet ganthan evit beza ar mean-fount pe ar mean-diazez euz he Iliz ! Piou a c’hellfe goudeze kounta var he nerz hag he vertuz he-unan ? Ah ! beillomp ha pedomp, n’euz fors piou e vemp ; sempladurez ann den a zo ker braz !... Mes, ma vemp kuezet ec’hiz sant Per, eveldhan savomp gant fizians, hag e vezimp digemeret mad.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/456&oldid=137666 »


Pajenn:Morvan - Kenteliou hag istoriou a skuer vad evit ar Vretoned, 1889.djvu/151 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/151\nhe c’horf oc’h en em zistenna ; sevel a ra en he za en eur loskel eur griaden hag en em daol d’an daoulin evit pidi Doue.\nAn oll a voue souezet hag en em lakeas da scuilla daelou a laouenidigez.\nAr c’hoar a dosteaz oc’h Alina hag a c’houlennaz outhi goustadik :\n— Pareet out ?\n— Ia, pare oun.\n— Sevel a ri d’an Aviel ?\n— Ia, ia, sevel a rin.\nE guirionez sevel a reas d’an Aviel, ha goudeze ez eaz adarre d’an daoulin. An daelou ne eanjont da redeg epad ar rest euz an oferen. Pa voa echu, beleg ar gouent a dosteaz oc’h ao. Person ar Spernen, hag a lavaras dezhan goustadik : pareet eo !\nAn Aotrou person a reaz eur scrijaden hag a zistroaz oc’h Alina :\n— Mar doc’h pare, emezhan, savit ha tostait ama da drugarecat ar Verc’hez.\nAr plac’h iaouang a zavas dioc’htu hag a ieas dileber da zaoulina var diri an aoter.\nAn Aotrou person, en he laouenidigez ne c’hellas ket miret da gomans an Te Deum, a voue canet gant an oll petra bennak ma crene ho moueziou.\nAotrou Person ar Spernen a reaz eur proces verbal euz ar pare burzudus-ze ha kement a ioa eno a sinas varnezhan, beteg ar charretour. Den ne ziskuezas mui he joa hag he zouez eget ar charretour-ze hag an tavarniour ma en doa laket ar c’har en he di. Eno Alina a zebras chasun eun tam bouet : seiz vloaz a ioa ne doa cavet bouet ebet blazet mad.\nAn tavarniour a ioa clanv he c’hreg, a lakeaz Alina da vont d’he guelet hag a lavaras dezhi :\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/151&oldid=161938 »\nKemmoù diwezhañ degaset d'ar bajenn-mañ d'an 11 Mae 2020, da 16:29.


Demat deoc'h holl. Ar re a ver foromoù phpBB o deus gwelet moarvat e oa bet embannet ar stumm 3.0. O treiñ hounezh emaon, met bras-kenañ eo, setu ne vo ket peurechu diouzhtu. Dre m'emaon e vakañsoù ez in buan a-walc'h memes tra. Ouzhpenn-se ez eus bet troet ul lodenn dija ganin. Un "ultimatom&q...\nMe soñje din e raec'h gant ar ger "arreval"... ne rit ket ? Talvezout a ra un dra bennak all neuze ? Hennezh a zo bet implijet ganin em zroidigezhioù, evit klask lakaat tpd memes gerioù ha re Drouizig. Stumm a blij din e mod all : resis a-walc'h pa vez an niver e-kichen, aes da gompren dio...\nDemat deoc'h. Ur gudenn am es gant ar c'hlavier. Dre ma skrivan tarzhoù HTML e ran kalzik gant an douchenoù ArErl+Q hag ArErl+Z evit digeriñ ha serriñ ar balizennoù. Met ur poellad brein a zo staliet war ma urzhiataerezh, anvet " Catalyst System Tray ", a zigor diouzhtu pa vez pouezet war ...


Muqdisho - Wikipedia\n(Adkaset eus Mogadiscio)\nPorzh Muqdisho e 1992\nKêr-benn ofisiel Somalia eo Muqdisho (somalieg: Muqdisho, ivez Xamar; arabeg: مقديشو Maqadīshū ; swahilieg Mogadishu) war aod Meurvor Indez. Hervez sifroù ar Broadoù Unanet e oa war-dro 1,2 milion a annezidi enni e 1990.\nEr XVIvet kantved e voe dindan veli Portugal. E 1871 e voe aloubet ar vro tro-dro gant Sultan Zanzibar. Kregiñ a reas Italianed d’en em staliañ eno hag e 1905 e voe prenet kêr gant Italia. Dont a reas da vezañ kêr-benn an drevadenn italian anvet Somalia italian.\nAbaoe marv an diktatour Syaad Barre e 1991 ez eus emgannoù etre kostezennoù disheñvel e Somalia ha ne c’heller ket sellout ouzh ar gêr-se evel sez ur galloud en defe aotrouniezh war ar vro a-bezh. E diwezh ar bloavezh 2006 eo deuet gouarnamant da c'hortoz Somalia d'en em staliañ e Muqdisho. Unan eus lec’hioù dañjerusañ ar bed eo ar gêr, etre daouarn bandennadoù armet a stourm an eil re a-enep ar re all.\nDaoust da se e chom oberiant porzh Muqdisho. Lec’hiet-mat eo kêr e kroashent hentoù a gas da Genya hag Etiopia. Ur greizenn genwerzhel a bouez eo c’hoazh evit ul lodenn vat eus Somalia.\nAdtapet diwar « https://br.wikipedia.org/w/index.php?title=Muqdisho&oldid=1669244 »\nKemmoù diwezhañ degaset d'ar bajenn-mañ d'an 25 Her 2015, da 11:46.


Créer un compte postel.bzh\nKrouiñ ur gont postel.bzh\nLakait amann sall en ho kehentiñ\nEvit gellet kinnig deoc’h chomlec’hioù postel diouzh livioù Breizh hag ur servij padus, klok hag efedus, hep ober gant ar bruderezh, na dastum pe gwerzhañ ho roadennoù, hon eus dibabet patrom ar c’houmanantiñ.\nDibab ho pakad\nDiuzit ur pakad amañ dindan. Er bajenn da-heul e verkoc'h pad ho koumanant. Evit amprouiñ ar servij e c'helloc'h diuzañ ar c'hinnig dizoleiñ (2 vizvezh hep engouestl).\n1 compte postel.bzh\nMail : 20 Go + Cloud : 5 Go\nMail+Cloud : eus 50 Go da 500 Go\n50 Go - 3 € / mois100 Go - 4 € / mois250 Go - 6 € / mois500 Go - 11 € / mois\nDibab ho chomlec'h postel postel.bzh\nUr chomlec'h postel az a un anaouder personel hag un anv domani ouzh e ober.\nDibabit an anaouder diouzh ho c'hoant : eus 3 da 40 arouezenn lizherniverennek ha/pe arbennik (- . _ ' +).\nDibabit e-touez an anvioù domani kinniget gant postel.bzh an hini a zo gwell ganeoc'h.\nSkrivañ ar chomlec'hioù postel gant lizherennoù bihan pe bras a zo ingal.\nDibabit ar ger-tremen a c'helloc'h kevreañ ouzh ho kont postel.bzh gantañ.\nRankout a ra ho ker-tremen bezañ etre 6 ha 60 arouezenn. Aotreet eo ar sifroù, al lizherennoù bras ha bihan hag an arouezennoù arbennik met an esaouennoù n'int ket.\nNa roit ket ho ker-tremen da zen ebet, dreist-holl dre bostel. Ma resevit ur postel hag a c'houlenn ho ker-tremen ganeoc'h ez eo dre ret ur c'hemennad flodus dezhañ da bal preizhañ ho poest-lizheroù. postel.bzh ne c'houlenno biken ho chomlec'h postel ganeoc'h dre bostel.\nNa rit ket gant ho ker-tremen postel.bzh war lec'hiennoù web all a c'hellfe bezañ arvaret.\nErbediñ a ra postel.bzh ober gant ur ger-tremen ennañ 8 arouezenn da nebeutañ, o kenstrollañ sifroù, lizherennoù bras ha bihan hag arouezennoù arbennik.\nKadarnit ho ker-tremen :\nDleout a ra an daou c'her-tremen bezañ heñvel an eil ouzh egile\nMa ankouait ho ker-tremen\nMa c'hoarvez ganeoc'h ankouaat ho ker-tremen e c'helloc'h diraez ho kont :\npe dre respont reizh d'ar goulenn surentez bet termenet ganeoc'h\npe dre ar chomlec'h postel sikour bet pourchaset ganeoc'h\nDibabit ho koulenn surentez hag ho respont gant kalz a aket en doare ma ne vo nemedoc'h gouest da gavout ar respont met en doare m'ho po soñj anezhañ goude meur a vloavezh zoken.\nDibabit ur chomlec'h postel sikour n'eus nemedoc'h a c'hello diraez anezhañ.\nDiwall ! Ma c'hell unan bennak all kavout ar respont d'ho koulenn surentez pe diraez ho chomlec'h postel sikour e c'hello mont e-barzh ho kont postel.bzh.\nGoulenn a surentez :\nNe zalc'her ket kont eus al lizherennoù bras en ho respont.\nChomlec'h postel sikour :\nGoulennet e vo an titouroù-mañ ganeoc'h ma ankouait ho ker-tremen.\n12345678910111213141516171819202122232425262728293031 Genver C'hwevrer Meurzh Ebrel Mae Even Gouere Eost Gwengolo Here Du Kerzu ?] 20222021202020192018201720162015201420132012201120102009200820072006200520042003200220012000199919981997199619951994199319921991199019891988198719861985198419831982198119801979197819771976197519741973197219711970196919681967196619651964196319621961196019591958195719561955195419531952195119501949194819471946194519441943194219411940193919381937193619351934193319321931193019291928192719261925192419231922192119201919191819171916191519141913191219111910190919081907190619051904190319021901 *\nMa vez anv eus ur cheñchamant chomlec'h postel\nKinnig a ra postel.bzh deoc'h treuzkas emgefreek posteloù ho kont postelerezh kozh. Gellet a rit menegiñ ho chomlec'h postel kozh mar karit.\nHo chomlec'h postel kozh :\ndleout a rit lenn an Amplegadoù implijout hag ar Reolennoù prevezded hag asantiñ dezho evit krouiñ hag implijout ur gont postel.bzh\nDiuzañ al log-mañ a dalvez e asantit d'an divizoù implij-mañ ha d'ar reolennoù prevezded-mañ.\npostel.bzh zo ur servij gant www.bzh savet gant Mailo. Fakturennet e vo ho koumanant deoc'h gant Mailo. War postel.bzh, e c'hellit diraez an holl servijoù hag arc'hweladurioù kinniget gant Mailo.\nTeuliadur postel.bzh FAG Mailo\nAmplegadoù implijoutMenegoù lezennel\nPiv omp ?Dont e darempred ganeomp\nMonet da postel.bzh gant an arloadoù Mailo\nTélécharger dansDISPONIBLE SUR\nUr servij gant Membre de


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Roderic O'Gorman) (KildareStreet.com)\nResults 1-20 of 836,792 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Roderic O'Gorman)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Roderic O'Gorman)


Alfonso XI Kastilha - Wikipedia\nAlfonso XI Kastilha\nAlfonso XI Kastilha (1311-1350), lesanvet el Justiciero, a oa roue Kastilha.\nMab e oa da Fernando IV Kastilha ha d'e bried Constança de Portugal. Roue e voe da ur bloaz, hag e vamm-gozh María de Molina a voe rejantez betek e 15 vloaz, en 1325.\nSot-pitilh e oa ar roue gant Leonor Núñez de Guzmán, un intañvez yaouank, kaerat maouez ar rouantelezh, hervez a skrivas-eñ en e gronik.\nDimezet e oa ar roue Alfonso XI e 1328 da Maria Portugal (1313-1357). Bugel ebet n'he doa bet ar rouanez e-pad pemp bloaz, ma oa bet lakaet a-gostez en ur c'hastell. A-benn ar fin o doa bet ur mab, Pedro, e 1334. Dilezel e wreg hag e vab a reas Alfonso koulskoude d'ober war-dro e diegezh all. Douaroù a roas d'e vesterd, ha tost ken uhel e oa o renk evel hini ar rouanez hag an infant.\nGant Maria Portugal:\nPedro el Cruel, ganet e 1334.\nDek bastard en doe gant e serc'h Leonor Núñez de Guzmán, hag unan anezho a voe Enrique II el de las Mercedes, tad Tiegezh Trastámara.\nSancho Alfonso de Castilla (1331–1343), lesanvet «el Mudo» (ar mud) , aotrou Ledesma, Béjar, Galisteo, Montemayor del Río ha Granadilla.\nEnrique (1333–1379), aotrou Trastámara, tad an Tiegezh Trastámara, roue Kastilha\nFadrique Alfonso de Castilla (1333–1358), breur gevell da Herri, Mestr Urzh Santiago hag aotrou Haro, Lakaat a reas lazhañ pried Leonor Sánchez Kastilha. Eñ eo ar breur kentañ lazhet war urzh ar roue Pedro Iañ Kastilha.\nMervel a reas en 1350, e-pad seziz Gibraltar, gant ar vosenn. E bried Maria Portugal a roas urzh neuze da lazhañ Leonor dirak he bugale.\nAdtapet diwar « https://br.wikipedia.org/w/index.php?title=Alfonso_XI_Kastilha&oldid=1955202 »


Rink hockey - Wikipedia\nAr Rink hockey zo ur sport bet krouet e 1877 e Bro-Saoz.\nC'hoariet e vez war botoù-ruilh. Ar rink-hockey a vez anvet Hardball hockey er Stadoù-Unanet ha Rollhockey e Bro-Alamagn.\nAr Saozon a zo bet ar re varrekañ war ar sport-se. Hiziv an deiz avat eo ar broioù Latin a zo e penn an traoù : Portugal, Spagn, Italia hag Ac'hentina. Er broioù-se eo ur sport anavezet-tre hag c'hoariet e vez gant tud a-vicher.\nE Bro-C'hall eo ar rink hockey ur sport amatour skoazellet gant Komite Broadel ar Rink hockey. Ar skipailh broadel a zo bet er c'hwec'hvet plas e kampionad ar bed diwezhañ.\nSkipailh SL Benfica o c'hoari a-enep GD Sesimbra, e Portugal\n4 Dilhad ha dafar\nAr c’hrogad rink hockey kentañ a oa bet c’hoariet e Danmark Rink Londrez e Bro-Saoz e 1878.\nGoude krouidigezh ar Polo e 1876, tud zo o deus krouet ar polo war botoù-ruilh anvet roller polo. Ar roller polo a zo anv kentañ ar rink hockey.\nE 2004, skipailh « rannvroel » Katalonia a vez degemeret en FIRS (Fédération internationale de roller sports), ar pezh a ro ar gwir dezhi da gemer perzh e kampionad ar bed gourel B e 2004 e Macao. Ar wech kentañ eo d’ur skipailh rannvroel da gemer perzh en ur genskrivadeg bedel ofisiel. Ar skipailh-se a c’hounezo ar c’hampionnad hag en o ar gwir da gemer perzh e kampionnad ar bed gourel A e 2005 e San Jose. Met goude un diviz eus Lez Tredeogiñ ar Sport eo bet skarzhet Kataluña eus an FIRS.\nAr zonenn tro-dro d’ar palioù a ra 9 metrad war 5,40.\nEn ur match ez eus div hanterenn a bad 25 minutenn, an hanterenn a bad 10 vinutenn.\nAr volotenn a rank bezañ touchet nemet gant ar vazh-kromm hag ne c’hell ket bezañ savet uheloc’h eget 1,50 metrad (nemet gant ar gward). N’ez eus ket ar gwir da c’hoari gant an troad pe gant an dorn, ma c’hoarvez e vez ur fazi evit ar skipailh all.\nAr fazioù a zo c’hwitellet gant un digoll pe un tenn kastiz.\nUn tenn kastiz a vez c’hwitellet pa vez fazioù e zonenn ar palioù. Ar volotenn a rank bezañ war ar poent penalti hep fiñval. N’ez eus nemet ar c’hoarier o tennañ an taol kastiz hag ar gward er zonenn pal, tout ar c’hoarierien all a rank bezañ e penn all an dachenn. An tredeog ne c’hwitell ket evit an taol kastiz, ar c’hoarier eo a zibab peur tennañ (5 eilenn en deus evit tennañ).\nDilhad ha dafarAozañ\nAr c’hoarier rink hockey en deus manegoù, gwarezioù daoulin, gwarezioù tibia, ur grogenn hag ur warez-dent.\nAdtapet diwar « https://br.wikipedia.org/w/index.php?title=Rink_hockey&oldid=1952288 »


Pierre Roche - Wikipedia\nFontaine de l'Avril e Paris\nGanedigezh 2 a viz Eost 1855\nMarv 18 a viz Genver 1922\nStummadur Académie Julian\nHanterskeudenn Joris-Karl Huysmans\nPierre Henry Ferdinand Massignon, brudet dindan e anv-arzour Pierre Roche (Paris, 2 a viz Eost 1855 – Paris, 18 a viz Genver 1922) a oa un ur engraver, ur c'hizeller, ul livour, ur medalenner hag ur priour gall.\nA-hed e red-micher e klaskas an arzour ober gant e ampartiz war meur a dachenn evit terriñ urzhaz reut an akademiezhioù ha kas da get ar vevenn o devoa merket etre « arzoù meur » hag « arzoù bihan », kement-se evit ma vije un « arz evit an holl ». Dre e labourioù war deknikoù nevez a anvas « aquarelle estampée », « gypsographie », « gypsotypie » ha « papier églomisé » e voe Pierre Roche unan eus diaraogerien luskad an Arz Nevez.\n2 Teknikoù nevez\n2.1 « Aquarelle estampée »\n2.2 « Gypsographie » ha « gypsotypie »\n2.3 « Papier églomisé »\nL'effort (c. 1898)\nMab e oa d'un apotiker a zalc'he stal e Paris ; anv e dad-kozh a-berzh mamm eo « Roche ».\nGoude e vachelouriezh e voulc'has Pierre Massignon studioù war ar vezegiezh hag ar gimiezh, a zilezas buan e 1873 evit mont da studiañ al livouriezh e labourva an naturelour Alfred Roll (1846-1919) en Académie Julian. Eno e chomas da zeskiñ betek 1878.\nDimeziñ a reas gant ar Flandrezadez Marie Hovyn ; ur mab a voe ganet d'ar 25 a viz Gouere 1883 : an islamoniour Louis Massignon.\nEchu gantañ studiañ gant Alfred Roll, « Pierre Roche » a livas e daolennoù-eñ, a ziskouezas e Salon des artistes français bep bloaz adalek 1884 betek 1889.\nE 1888 e voe broudet gant e vignon ar c'hizeller Jules Dalou (1838-1902) da dresañ evit oberennoù e teir ment. Goude bout pleustret e lakaas e anv en ur genstrivadeg e-sell da sevel ur monumant d'an dispac'her Georges Danton ; kazeg a reas avat.\nKement-se na viras ket outañ a dapout urzhioù a-berzh Stad evel an delwenn anvet L'Effort war-dro 1898 – ma weler Herakles o tistreiñ red ar stêr Alfeios evit naetaat marchosioù Augeias – evit Liorzh Luksembourg e Paris, pe delwenn feunteun miz Ebrel (fontaine de l'Avril) dirak ar Mirdi Galliera e Paris ivez.\nA-stur gant e oberiantiz war tachennoù all e kendalc'has an arzour gant an engravañ. Adal 1892 betek e varv e 1922 e klaskas doareoù da vodañ al livioù hag ar bos en e labourioù.\nPeogwir e chomas keit-ha-keit etre al livouriezh hag ar c'hizellerezh en ur zegemer perzhioù digant arzoù estren, ha pellaat diouzh reolennoù strizh an akademiezhioù, e voe tamallet da Bierre Roche « kas an arz gall war e ziskar ».\nUr selladenn zo trawalc'h evit anaout labour P. Roche a-douez oberennoù arzourien all ; en abeg d'an dibaregezh-se end-eeun n'eus bet hogozik hêrezh ebet d'e arz.\nTeknikoù nevez[kemmañ | kemmañ ar vammenn]\nPelloc'h eget an teknikoù klasel ez eas Pierre Roche war dachenn an engraverezh, pa glaskas kendeuziñ e varregezhioù war al livañ hag ar c'hizellañ : lakaat liv er c'hizellerezh ha bos el livouriezh e oa e vennozh.\nTri doare nevez bet ijinet gantañ zo chomet brudet.\n« Aquarelle estampée »[kemmañ | kemmañ ar vammenn]\nAgrion buvant la rosée (munud)\nDourliverezh stampet, 1893\nDourliverezh (aquarelle) a reer eus un teknik el livouriezh ma trailher enlivadoù kent o daspegañ gant dour ha gom arabek (graet diwar teñv gwez ar genad Acacia) evit fardañ liv a implijer gant dour.\nAr stamperezh (estampage) zo un doare da eilañ skridoù pe skeudennoù dre fardañ louc'h un danvez kalet en un danvez blotoc'h. Dre vras e c'heller lavarout e vouller un teul a zo engravet er maen war un tamm paper evit e lenn aesoc'h. "Stampoù" a reer eus an disoc'hoù.\nPouezus e voe levezon sevenadur hag arzoù Japan war an arzourien c'hall e kard diwezhañ an XIXvet kantved, war diaraogerien an Arz Nevez pergen.\nE 1892 e voe bamet P. Roche gant kannder, harz ha moander ar 和紙 washi, ar paper japanat hengounel.\nGant ar paper-se e krogas da dennañ stampoù e bos war mouloù plastr kent o dourlivañ, alese an anv hollek « aquarelles estampées » a roas d'e oberennoù. Pelloc'h e labouras ar vamm blastr evel pa vije bet e koad : he engravañ a reas skañv evel un izelvos hag en he livas kent ledañ warni ur follenn washi c'hleb ha pouezañ gant e zaouarn war ar paper evit ma tapje diwar ar vamm koulz al liv hag ar bos ; dourlivadurioù stampet ha galfrezet eo an disoc'hoù, c'hwek o greun hag o livioù evel ar re a gaver er prierezh.\nDeuet e oa an arzour a-benn da unaniñ an engraverezh hag ar prierezh neuze.\n« Gypsographie » ha « gypsotypie »[kemmañ | kemmañ ar vammenn]\nEvel-just, breskted ar plastr a verze moulladennoù a-vras. Evit remediañ ouzh kement-se ez ijinas Pierre Roche erlerc'hiañ dir pe gouevr ouzh ar vamm blastr. « Gypsographies » evit ar skeudennoù ha « gypsotypies » evit ar skridoù a reas an arzour eus disoc'hoù e deknik.\nE-touez an niver bras a oberennoù a reas gant an teknik-se ez eus ur rummad diwar-benn sent Breizh.\nLabourat gant metal a gasas P. Roche da zistreiñ d'e enklaskoù a-zivout ar vicher medalenner ; un Histoire métallique de la guerre (ar Brezel-bed kentañ) a reas dre 90 medalenn arem. Ul levr a voe embannet e 1922.\nArnodenn gentañ (1896)\nSalon de la Plume (1896)\n« Papier églomisé »[kemmañ | kemmañ ar vammenn]\nP'edo c'hoazh o klask doareoù da lakaat bos en e engravadurioù e studias Pierre Roche an aourañ war gwer, da lavarout eo teknik an églomisé.\nE-lec'h engravañ ur follenn aour danav kent he stagañ ouzh ur blakenn wer ha duañ ar gorreadoù goullo ez ijinas an arzour erlerc'hiañ skoroù didreuzwelus evel ar parch pe ar paper ouzh ar gwer. Papier églomérisé a reas eus e gavadenn.\nBrudet eo ar skritelloù a reas Pierre Roche dre an teknik-se evit ar Salon des Cent e 1894, ar Salon de la Plume e 1896 hag ar Salon des Cent adarre e 1900. Brudet eo ivez golo ar romant La Cathédrale gant Joris-Karl Huysmans (1898).\nMedalenn, arem, 1900\nDelwenn, arem, 1901\n(en) (fr)Histoire métallique de la guerre\n↑ (fr) Deskrivadur an oberenn\n↑ (en) National Gallery of Art, Washington D.C.\n↑ (fr) BnF /Skrid levrlennadurel\nAdtapet diwar « https://br.wikipedia.org/w/index.php?title=Pierre_Roche&oldid=1978742 »\nKemmoù diwezhañ degaset d'ar bajenn-mañ d'an 6 Meu 2022, da 12:12.


Skol Sara - Wikipedia\nSkol Sara (Sarako Eskola en euskareg) zo ur skol sevenadurel euskarek er XVIIvet kantved. Dont a rae an izili anezhi eus un tolead a rae un tric'horn etre kêriadennoù Sara, Donibane Lohizune, ha Ziburu, e Lapurdi. E-touez an izili pennañ e oa ar veleien Axular hag Etxeberri Ziburukoa, hag ivez tud evel Esteve Materra, Klaberia, Hirigoyti, Guillentena, Joanes Etxeberri, Joanes Haranburu, Pierre Argaiñaratz.\nTud skol Sara a oa beleien, desket mat, hag a skrive levrioù a relijion, barzhoniezh dreist-holl, en euskareg ar bobl, hep latinegadurioù e doare Joanes Leizarraga. En em varn hag en em reizhañ a raent an eil egile.\nAdtapet diwar « https://br.wikipedia.org/w/index.php?title=Skol_Sara&oldid=1850360 »


Pajenn:Morvan - Buez ar Zent, 1894.djvu/820 - Wikimammenn\nPajenn:Morvan - Buez ar Zent, 1894.djvu/820\n3 a Gerzu\nsant fransez zavier, abostol ann indez\nEvit guir, n’oa ket eaz herzel ouz nerz he gomzou, ha dreist holl ouz ar miraklou a rea. Eunn droiad edo o prezeg da eur bobl paian ha ne ziskoueze nemeur beza prest da ober ar pez a lavare. « — N’euz ket eur c’horf maro dre ama ? » eme Zavier. « — Eo, » a oue respountet d’ezhan. Raktal e oue digoret eur bez el leac’h m’oa bet enterret eunn den enn derc’hent. Neuze Zavier a ra eur bedenn da Zoue, ha kerkent ann hini maro a zav euz he vez leun a vuez. O velet eunn hevelep burzud, ar bobl paian en em strink holl d’ann daoulin eharz treid ar Zant enn eur c’houlenn ar vadiziant.\nGoude beza prezeget ann Aviel e kement korn a ioa enn Indez, Zavier a skoaz etrezek ar Japon, hag eno e lakeaz adarre eunn niver braz a baianed da zilezel servich ann idolou. Mes he spered a ioa er Chin, ha ne bade ket gant ar c’hoant en doa da vont di. Kaout a reaz erfin eul lestr hag a gasaz anezhan betek enez Sansian, eunn enezenn hag a zo e kichenik ar vro-ze. Mes difenn a ioa evit ann divroidi da ziskenn var douar ar Chin dindan boan da veza lakeat d’ar maro pe zalc’het er prizoun epad ann nemorant euz ho buez. N’euz fors : Zavier n’en doa aoun na rak ar prizoun, na rak ar maro. « — Deomp atao ! » emezhan, kaer a ioa klask he zizalia. Dija oa prest da ziblas ha da dreuzi ar vreac’h-vor a ioa etre ar Chin hag hen pa gouezaz klanv ha pa blijaz gant Doue her gelver davethan. Mervel a eure eta enn enez Sansian, d’ann eil a viz kerzu 1552, enn dienez a bep tra ha nemed eur frer euz he Urs var he dro. Ne oa c’hoaz d’ann ampoent nemed c’houec’h vloaz ha daou-ugent. He gorf a oue lakeat enn eunn arched, gant eur guiskad raz beo tro var dro, evit beza kaset d’ann Indez da enterri ; mes, enn despet d’ar raz, ar c’horf a jomaz enn he bez, hag a oue kavet ker fresk ha biskoaz pa oue digoret ann arched goudeze.\nSant Fransez Zavier eo patroun Breuriez ar Feiz, hag ann deiz-ma a zo unan euz a zaou c’houel braz ar vreuriez. Epad ann eizved ez euz eunn induljans plenier da c’hounit evit ar breudeur hag ar c’hoarezed.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/820&oldid=138068 »


Pajenn:Perrot - Bue ar Zent.djvu/884 - Wikimammenn\nPajenn:Perrot - Bue ar Zent.djvu/884\nBurzudus eo an treo kaer a ra gant ar grouadurien dispered, a zent outan bepred ; mil ha mil gwech burzudusoc’h eo c’hoaz en treo kaer a ra gant grouadurien speredek a ’n em lez da vezan renet gant ar Spered-Glan, evel eur c’hrouadur gant e vamm.\nJezuz-Krist en devoa prezeget epad tri bla. Daouzek den en devoa dastumet war e dro ; roët en devoa d’eze e gelennadurez. Eun devez a deuas, hag unan eus an daouzek-se hen gwerzas, eun all hen nac’has, an dek-all a dec’has. Staget a oe ouz ar groaz ; mervel a reas outi ; e gorf a oe sebeliet. Tri devez goude, e save eus a varo da veo ; daou-ugent devez goude, e pigne en nenv. Hanter-kant devez goude, an Ebestel a oa bodet er Gambr-lid, hag a bede kalonek gant ar Werc’hez, o Mamm ; en eun tôl, e oe klevet eun drouz vras henvel ouz trouz eun avel o c’houezan gant nerz, hag a lakas an ti da grenan ; hag e weljont evel teodou tân a ’n em rannas, hag a chomas unan ’us da bep-hini aneze ; hag e oent leuniet holl gant ar Spered-Santel.\nAdalek an de-ze, pesketêrien ar Galile a deuas da vezan tud neve ; distag diouz pep tra ; dispont en pep lec’h ; mont a rejont dre ar bed da c’honid anezan da Jezuz-Krist.\nKlevet a oent, hep mez ha heb aon, o komz dirak pennou-bras Jeruzalem, re Athen ha re Rom. Gwelet a oent o vont a gêr da gêr, a vro da vro, tamallet gant ar Judevien, gwapaet gant ar baganed, o vinnigan ar re o millige, laouen o kaout eun dra bennak da c’houzanv evit o Otrou.\nNe zellent ket ouz o foan ; en em ankouât a rênt o-unan evit briata an dud kez, an dud dizesk, an dud reuzeudik a oa endro d’eze.\nHa pa deuas abarde o bue, e savjont warzu an nenv o divrec’h bronduet gant ar chadennou, o izili gouliet gant benviou o merzerenti, hag e tiskouezent en doare-ze, d’an Hini o devoa gwelet o pignal en nenv war ar wabren, ne oant ket c’hoaz skuiz o stourm hag o labourat evitan, hag e oant goest, zoken, da c’houzanv poaniou-all brasoc’h, kentoc’h evit trei kein d’ezan.\nPiou en devoa roët kement-se a nerz d’an Ebestel ?\nN’hon deus nemet senti outan hag e lako ac’hanomp ive da vont eus an droug d’ar vad, hag eus ar vad d’ar zantelez.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/884&oldid=141202 »


Umeå (distaget [ˈʉːmɛo] e svedeg ; Uumaja e finneg, Ubmi e samieg) zo ur gêr eus Sveden, en hanternoz ar vro. Kêr-benn proviñs Västerbotten eo. Unan eus kêrioù bras Norrland eo. E 2010 e oa poblet gant 79 594 a dud.\nEn Umeå ez eus div skol-veur, Skol-veur Umeå (Umeå universitet) ha Skol-veur ar gounezerezh (Sveriges Lantbruksuniversitet), ma kaver ouzhpenn 30 000 a studierien en holl. Kêr-benn Sevenadurel Europa e oa bet Umeå e 2014.\nLec’hienn Umeå (sv)\nAdtapet diwar « https://br.wikipedia.org/w/index.php?title=Umeå&oldid=1959613 »